text: 1992 թվականի հունվարի 4—ին նշանակված էր Ղարաբաղի նորընտիր խորհրդարանի առաջին նիստը։ Նախորդ օրը ես, այն ժամանակ արդեն որպես ԼՂՀ ԳԽ ժողովրդական պատգամավոր, թռա Երեւան։ Գիշերը դիմավորեցի Քոքսի խմբին՝ դեղորայքի եւ սննդամթերքի հերթական բեռով։ Հունվարի 3—ին լեփ—լեցուն բարձված ՄԻ—8—ը օդ բարձրացավ։ Պետք է վայրէջք կատարեինք Գյուլիստանում։ Այնտեղ էինք թողնելու բեռի մի մասը եւ թռչելու Ստեփանակերտ։ Բայց Գյուլիստանը, որտեղ մեզ սպասում էր Շահեն Մեղրյանը, խուլ պատված էր մառախուղով։ Թռչում էինք՝ ասես կաթի միջով։ Այդ պատճառով ուղղաթիռը վայրէջք կատարեց Մարտակերտի շրջանի Վերին Հոռաթաղ գյուղում։ Ողջ գյուղը եկավ մեր խմբին ուղեկցելու մինչեւ գյուղխորհուրդ։ Իսկ այնտեղ ասացին, որ փոխադրամիջոց չունեն։ Ելքը մեկն էր՝ մի քիչ սոլյարայուղ գտնել, արժեքավոր բեռը դնել տրակտորի լաֆետին եւ ոտքով ձյունապատ ճանապարհով, դարավանդն անցնելով, հասնել նշանավոր Վանք գյուղ (այնտեղ, ուր սարի վրա վեր է խոյանում Գանձասար տաճարը) եւ այնուհետ՝ մինչեւ Ղարաբաղի մայրաքաղաք, արդեն ինչով պատահի։ Երկու կիլոմետր անցնելուց հետո տրակտորը փչացավ։ Այնինչ դեռ տասը կիլոմետր էլ պետք է անցնեինք։ Թե ինչպես հասանք Վանք՝ առանձին պատմություն է։ Եվ ուսանելի։ Դրանում նույնիսկ շատ ճշգրիտ գծագրվում է Քոքսի կերպարը՝ որպես ոչ միայն նախաձեռնող ու վճռական, այլեւ, գլխավորը, գործուն, նույնիսկ հանդուգն կնոջ։ Իսկ եղավ այսպես։ Քոքսն անպայման պետք է այնտեղ ելույթ ունենար Մեծ Բրիտանիայի Լորդերի պալատի անունից Արցախի պատմության մեջ առաջին անգամ ժողովրդի կողմից ընտրված խորհրդարանի առաջին նիստում... Բայց նույնիսկ հանուն նրա հնարավոր չէր հետաձգել նստաշրջանը։ Իսկ եղանակը թռիչքային չէր։ Վերին Հոռաթաղ գյուղը ժամանման վերջին կետն էր, իսկ մինչեւ Ստեփանակերտ, ինչպես արդեն ասացի, մենք կարող էինք հասնել միայն հաղթահարելով դարավանդը։ Իսկ մեզ հետ էին նաեւ Պետդումայի եւ Մոսկվայի դումայի ներկայացուցիչներ, ժուռնալիստներ Հայաստանից, արտասահմանից։ Կդիմանա՞ն արդյոք։ Երբ Քերոլայնն իմացավ, որ նստաշրջանը հետաձգել չի կարելի, ոչինչ չասելով, բարձրացավ ուղղաթիռ։ Այնտեղից դուրս բերեց իր ուսապարկը, մոտեցավ ինձ եւ կամացուկ հարցրեց. «Ո՞ր ուղղության վրա է Ստեփանակերտը»։ Ես պատասխանեցի, որ հարցն այնքան էլ ուղղությունը չէ, այլ այն, որ Վերին Հոռաթաղի եւ Ստեփանակերտի միջեւ բարձրանում է մի հսկայական սար, որի վրա կանգնած է Գանձասար տաճարը։ Ձեռքով ցույց տվեցի սարը։ Ոչինչ չասելով, գիշերով ճամփա ընկավ։ Եվ իհարկե, բոլորս անմիջապես հետեւեցինք նրան։ Կեսգիշերին մոտ գագաթը հաղթահարեցինք։ Սպասեցինք մինչ բոլորը տեղ հասնեն։ Գագաթին մեզ դիմավորեց մի ողջ բազմություն Վանք գյուղից. այդ մասին հոգացել էր Վերին Հոռաթաղի գյուղխորհուրդը։ Լուսադեմին եկավ մի մեծ բեռնատար։ Դա արդեն ես էի հոգացել։ Եվ հասանք Արցախի առաջին խորհրդարանի անդրանիկ նիստին։ Քոքսը մի ամբողջ տարի, որտեղ էլ որ լիներ, պատմում էր այդ ֆանտաստիկ անցման մասին։ Եվ հաճախ էր կրկնում, որ դա իր պատմական արահետն է։ *** ...Քոքսը չէր հասցրել տուն դառնալ Արցախի առաջին խորհրդարանի անդրանիկ նիստին մասնակցելուց հետո, երբ ուղիղ մեկ շաբաթ անց ստիպված էր նորից հավաքել ճամպրուկը՝ թռչելու Երեւան։ Իսկ Երեւանից՝ ուղղաթիռով Շահումյան։ Հենց Շահումյանի վրա իջավ «Գրադ»—ի առաջին հարվածը 1992 թվականի հունվարի 13—ին։ Ես նորից կպա ԲՀ հեռախոսին։ Տեղեկացրեցի բոլորին, ում հնարավոր էր։ Ռուսաստանի զինված ուժերի գլխավոր շտաբի պետ, գեներալ Դուբինինն ասաց. «Նման բան չի կարող լինել. դա ահավոր հրանոթ է»։ Մեր հեռագրերը հասան աշխարհի բոլոր պառլամենտներին. մահաբեր կայանքներից հարյուր կիլոգրամանոց եւ երեք մետրանոց հրթիռը հարվածում է հայկական փոքրիկ գյուղին։ Բայց աշխարհը լռում էր։ Արձագանքեցին միայն Քերոլայն Քոքսը եւ Անդրեյ Նույկինը (խորհրդային եւ ռուսաստանյան գրաքննադատ, գրող, հրապարակախոս, ԿՐԻԿ—ի անդամ)։ Շահումյանում մեզ դիմավորեց Շահեն Մեղրյանը։ Ցույց տվեց դպրոցը, որն իրականում արդեն գոյություն չուներ։ Մի կողմից մտնելով դպրոցի շենք, հրթիռը մյուս կողմից դուրս էր նետել ներսում եղած ամեն ինչ։ Չէ՞ որ «Գրադ»—ը ոչ միայն պայթեցնում է, այլեւ հրկիզում։ Քիչ հեռու, ճամփեզրին ընկած էին հրթիռի բեկորները։ Քոքսն առաջարկեց, որ դրանք տանենք մեզ հետ։ Այն ժամանակ դեռ չգիտեի, թե մտքին ինչ կար։ Միայն մեկ օր անց, արդեն Ստեփանակերտում նա առաջարկեց ինձ եւ Պարգեւ սրբազանին իր հետ մեկնել Մոսկվա, իսկ այնտեղից՝ ԱՄՆ։ Մոսկվայում լեդի Քոքսը հանդիպումներ կազմակերպեց ԱՄՆ—ի, Կանադայի, ԳՖՀ—ի, Ֆրանսիայի եւ Անգլիայի դեսպանների հետ։ Եվ ամենուր ցույց էր տալիս «Գրադ»—ի բեկորները։ Նույնն արեց Վաշինգտոնում, Սպիտակ տանը, ազգային անվտանգության գծով ԱՄՆ նախագահի խորհրդական Բրենդ Սկոկքրաֆթի աշխատասենյակում։ Աշխատասենյակի տերը, ձեռքում երկար շուռումուռ տալով երկաթի չարագուշակ կտորը, արտաբերեց «հրեշ» բառը։ Ես նրան հարցրեցի. «Հնարավո՞ր է արդյոք պայքարել նման հրեշի դեմ»։ Նա պատասխանեց. «Հրեշի դեմ հրեշ է հարկավոր»։ ...Երեւանից զանգեցին Ստեփանակերտ։ Հայտնեցին, որ Ծննդյան տոներին ժամանելու է մեծ խումբ Ցյուրիխից։ Այն գլխավորում է «Քրիստոնեական համերաշխություն» միջազգային կազմակերպության նախագահ, հայտնի իրավապաշտպան եւ եկեղեցական գործիչ Հանս Շտուկելբերգերը։ Նրա խմբում էր եւ Քերոլայն Քոքսը։ ԻԼ—76 օդանավով բերեցին քառասունհինգ տոննա բեռ։ Ես եկա Երեւան՝ խմբին դիմավորելու։ Բեռը ճամփեցինք «ԿամԱԶ»—ներով, իսկ խումբը հետեւից շարժվեց «Իկարուս»—ով։ Դա 1993 թվականի հունվարի 5—ին էր։ Սարավան գյուղակի մոտ շատ մեքենաներ էին կուտակվել։ Ձյուն։ Քամի։ Մեր ավտոբուսը շարժվում է կրիայի պես։ Վերջապես այն էլ լռվեց։ Մեր կողքին ձնապատ մեքենաներ են՝ բեռնատար, մարդատար։ Հետեւում եւ առջեւում նույն պատկերն է... Ժամը հինգին մոտ ամբողջովին մթնեց։ Երեւում է՝ երկար էինք մնալու կանգնած։ Իսկ դա նշանակում է, որ «Իկարուս»—ի շարժիչը ամբողջ գիշեր պետք է աշխատի անդադար, քանզի դրսում մինուս տասնհինգ—քսան աստիճան է, իսկ այրող եւ ուժգին քամու պայմաններում սառելու վտանգը լիովին իրական է։ Բոլորս հայտնվել էինք ձյան գերության մեջ, ավելի քան երեսուն հոգով։ Եվ հայտնի էլ չէր, թե երբ կհասցնեն մաքրել մայրուղին։ Ստիպված էինք համակերպվել ճակատագրին եւ... հանել ուտելիքի պաշարները։ Մի քիչ ավելի ուրախ մթնոլորտ տիրեց։ Բայց անսպասելիորեն բարձր թակեցին ավտոբուսի կողին։ Երբ վարորդը բացեց դուռը, սրահ ներխուժեց կտրող սառնաշունչ օդը։ Իսկ ավտոբուս բարձրացավ երիտասարդ կին՝ կրծքի երեխան գրկին... Տեսնելով մրսած կնոջը՝ երեխան գրկին, Քոքսն իրար անցավ։ Իսկույն առաջարկեց դուրս գալ ավտոբուսից եւ նայել շուրջը, արդյոք մեքենաներում չկա՞ն ուրիշ երեխաներ։ Եվ ընդհանրապես ուշադրություն դարձնել բոլոր մեքենաներին. արդյոք դրանց ուղեւորներին նույնպես օգնություն պետք չէ՞։ Նա դուրս եկավ առաջինը... Այդ գիշերվա մասին, երբ ձնաբուքը գերի վերցրեց ավելի քան հարյուր մարդու, այդ թվում նաեւ փոքրիկ երեխաների, որոնց տեղափոխեցինք մեր ավտոբուս, այն մասին, որ եթե չլիներ «Իկարուս»—ը, անխուսափելի կլիներ դժբախտությունը, եւ այն մարդկանց մասին, որոնք կանխեցին այդ դժբախտությունը, անտեսելով սառնամանիքն ու քամին, Քոքսը պատմեց Բոստոնում լայն լսարանի առջեւ։ Երբ նայում էի Ամերիկայից ինձ ուղարկված տեսաերիզը նրա ելույթով, ինձ մոտ այնպիսի տպավորություն ստեղծվեց, թե ինքը այդ ժամանակ նստել էր սրահում, իսկ ինչ—որ հերոսներ փրկում էին երեխաներին։ Ասես առաջինը ինքը չէր դուրս նետվել դեպի ահավոր սառնամանիք։ *** Արցախ կատարած իր յուրաքանչյուր այցելության ժամանակ լեդի Քոքսը հանդիպում էր Մարտունու պաշտպանական շրջանի հրամանատար Մոնթե Մելքոնյանի հետ։ Ժողովուրդը Մոնթեին կոչում էր Ավո. այդպես կարճ էր եւ հասկանալի։ Ավոն ծնվել ու մեծացել էր Ամերիկայում, եւ, բնական էր, որ նրա հարազատ լեզուն անգլերենն էր։ Այդ քաջարի մարդը դեպի իրեն էր ձգում բոլորիս։ Բացի այդ, նա փիլիսոփա էր։ Քոքսի առաջին հանդիպումը Ավոյի հետ տեղի ունեցավ 1992 թվականի հունիսին, այսինքն Շուշիի ազատագրումից մեկ ամիս անց։ Այն ժամանակ քչերը գիտեին Ավոյին։ Նաեւ այն պատճառով, որ որոշում էր ընդունվել առանձնապես չհրապարակել նրա անունը զանգվածային լրատվամիջոցներում, որպեսզի հանկարծ միայն նրա պատճառով ազերները չահազանգեն ողջ աշխարհին, թե Ղարաբաղում կռվում է ողջ սփյուռքը։ Չէ՞ որ արդեն խոսակցություններ էին գնում այն մասին, թե մոլորակի բոլոր հինգ մայրցամաքներից Ղարաբաղ են հոսում այսպես կոչված «Հայկական զորարշավային կորպուսի» կամավորները։ Այդ պատճառով էլ մենք նախազգուշացրինք Քոքսին. Մոնթե Մելքոնյանին կարելի է նկարահանել խցիկով, բայց ավելի լավ է ոչ մի տեղ ցույց չտալ այդ կադրերը։ Քոքսը համաձայնեց. նա ընդհանրապես կարգապահ անձնավորություն է։ Խոսք տվեց։ Այդ նույն առաջին հանդիպման վերջում Ավոն ասաց մեզ, որ չի կարող հյուրերին բաց թողնել քաղցած եւ առաջարկեց «մի կտոր հաց ուտել» Մարտունիում։ Դա ընդունված բան է, եւ մենք համաձայնվեցինք։ Չնայած որ իսկական «մի կտոր հացը» մեզ սպասում էր Շոշ գյուղում, որը Ստեփանակերտից դեպի հյուսիս—արեւմուտք տասը—տասներկու կիլոմետր հեռու էր։ Այնտեղ մեզ սպասում էին արցախյան պատերազմի հերոս Ագո Հարությունյանի հարսանիքին։ Առաջ անցնելով ասեմ, որ Ավոյի ողորմածությամբ մենք, իհարկե, ուշացանք հարսանիքից։ Բայց դա այլ պատմություն է։ Նույնիսկ չափազանց զվարճալի։ Եթե համառոտ, ապա մեզ համար (այսինքն ընդհանուր առմամբ՝ լեդի Քոքսի համար) հարսանիքը կրկնեցին։ Իսկ մինչ այդ Մարտունիի հայտնի քարուքանդ ճանապարհով (որպես տեղական խնդիրների նկատմամբ ադրբեջանական ղեկավարության անտարբերության ցուցանշական պատկերում) մենք, հաղթահարելով ոչ միայն ցեխը, այլեւ խավարը, շտապում էինք Շոշ։ Հակառակ իր սովորության, Քոքսը ճանապարհին լռում էր։ Ինձ թվաց, որ նա լռում է մտահոգված։ —Խնդիրնե՞ր կան,— հարցրեցի ես։ —Կան,— ասաց նա։— Դուք ամեն ինչ սխալ եք որոշել։ Չի կարելի Մոնթեին թաքցնել աշխարհից։ Ես, իհարկե, խոսք եմ տվել եւ կպահեմ այն։ Բայց դա ճիշտ չէ։ Չէ՞ որ այն մասին, ինչ ասում էր ինձ Մոնթեն, մարդկանց չպատմելը մեղք է։ Որքան առողջ դատողություն, տրամաբանություն կա նրա պատմություններում։ Չափազանց հետաքրքիր են նրա փիլիսոփայական հայացքները։ Ես իրեն ասում եմ՝ շատերն են, հավանաբար, զարմանում, որ նա թողել է Ամերիկայի իր տունը եւ եկել այստեղ, որտեղ ամեն օր սպանում են։ Իսկ նա ինձ պատասխանում է, թե զարմանալ պետք է ոչ թե նրա վրա, որ ինքը եկել է, այլ նրա, որ ոչ բոլորն են գալիս։ Քանզի սա պարզապես պատերազմ չէ, եւ պարզ պատերազմ էլ չէ։ Չէ՞ որ ողջ աշխարհը, ասես պայմանավորված, վերջին խոսքերով պախարակում է խեղճ ղարաբաղցիներին։ Եվ ինչի՞ համար։ Նրա համար, որ նրանք չե՞ն ցանկանում մեռնել։ Նրա համար, որ պայքարում են հանուն իրենց ազատության՝ ստեղծված իրավիճակում վարվում են այնպես, ինչպես վայել է վարվել ցանկացած ժողովրդի։ Նրանք այնպիսին են, ինչպիսին իրենց ստեղծել է Տերը։ Ճշմարտությունը նրանց կողմում է։ Եվ ես գտնում եմ, որ անպայման պետք է թույլատրել պատմել գոնե Մոնթեի փիլիսոփայության մասին։ Խոստացա, որ անպայման այդ հարցը կհամաձայնեցնեմ Ղարաբաղյան շարժման ղեկավարության հետ։ Դա նույնպես կարգապահություն է, որը խախտել չի կարելի։ Պայմանավորվելով Սերժ Սարգսյանի հետ, որն այն ժամանակ ղեկավարում էր Արցախի պաշտպանության նախարարությունը, արդեն հաջորդ օրը հաղորդեցի Քոքսին, որ իր առաջարկն ընդունված է՝ որպես լիովին արդարացի։ Ճշմարտությունը դեռ ոչ մեկին չի խանգարել։ Եվ շուտով ողջ աշխարհը (ոչ միայն հայկական) իմացավ Արցախի ազգային հերոս Մոնթե (Ավո) Մելքոնյանի մասին, որը դարձավ իսկական լեգենդ։ ...Ամեն անգամ բարոնուհուն ուղեկցում էր նոր թիմ։ Պատերազմի տարիներին ավելի հաճախ նրանք բժիշկներ էին, ականազերծողներ, քաղաքական գործիչներ, լրագրողներ եւ ուրիշներ, բոլորն էլ տարբեր երկրներից։ Եվ ամեն այցելության հետ աճում էր մեր բարեկամների թիվը։ Ապշեցնում էր այն, որ նա ծրագրում էր, ինչպես ինքն էր ասում՝ «այցի բովանդակությունը»։ Երբ իմացավ Քարինտակի մարտի մասին (1992 թվականի հունվարի 26), հասկացավ, որ սկսվել է արդեն իսկական պատերազմ, որն ընթանալու է Արցախի տարածքում։ Իսկ դա նշանակում է, որ լինելու են ահռելի քանակով վիրավորներ։ Եվ 1992 թվականի փետրվարի սկզբից մինչեւ ապրիլի կեսը քառասուն տոննա բեռնատարողությամբ Իլ—76—ով կազմակերպեց մարդասիրական օգնության հինգ չվերթներ։ Հիրավի, դրանք «շտապօգնության» օդային ծառայություններ էին, որոնք օդով տեղ էին հասցնում հավանաբար հարյուրավոր կիլոմետրերով բինտեր, հազարավոր ու հազարավոր քառակուսի մետրերով թանզիֆ, չխոսենք արդեն տոննաներով, այսպես ասած՝ ռազմաճակատային դեղորայքի մասին։ Քոքսը հաճախ էր կրկնում, որ մարդը չպետք է մահանա ցավից, իսկ վիրավորները չպետք է տառապեն ցավից։ Ոչ առանց հպարտության նա պատմում էր այն մասին, որ Արցախում շատ հաճախ մահից փրկել են ադրբեջանցի գերիներին։ *** ...1992 թվականի դեկտեմբերին Քոքսի թիմում ընդգրկված էր լորդ Մելկոմ Պիրսոնը՝ դստեր հետ։ Մեկ շաբաթ նա ապրում էր, գտնվելով գործնականում անվերջանալի գնդակոծության տակ։ Հանգիստ էր։ Զրույցի ժամանակ՝ ժպտադեմ։ Ամենից շատ ապշած էր նրանից, որ աշխարհը լռում է, թեեւ բոլոր մեծ տերությունները գիտեին, թե ինչ է կատարվում Ղարաբաղում։ Իր գրառումները նոթատետրում Մելկոմը անվանում էր յուրօրինակ բիկֆորդյան քուղ։ Արցախյան այցելությունից հետո Լորդերի պալատի առաջին նիստին Մելկոլմ Պիրսոնը ուղղակի վառեց իր «բիկֆորդյան քուղը»։ «Պայթյունը» լսվեց Լոնդոնի սահմաններից շատ հեռու։ Նա մանրամասնորեն պատմեց այն ամենի մասին, ինչ տեսել էր սեփական աչքով եւ ցուցադրեց եվրոպական երկրներում եւ ամենից շատ՝ Թուրքիայում պատրաստված ռազմավարային զինատեսակների իր կատարած լուսանկարները։ Ելույթից մեկ օր անց լորդ Պիրսոնը վերջնագիր ստացավ Թուրքիայից։ Պարզվեց, որ այդ արի, սկզբունքային եւ իմաստուն շոտլանդացին համատեղ ապահովագրական բիզնեսում ընդհանուր գործընկերներ ուներ։ Վերջնագիրն ուղղակի խստիվ պահանջ էր դնում. «Կա՛մ հրապարակավ հրաժարվում ես քո բառերից, կա՛մ խզում ենք պայմանագիրը»։ Իսկ դա նշանակում էր կորցնել ավելի քան չորս միլիոն ֆունտ ստեռլինգ։ Եվ Պիրսոնը պատասխանեց Լորդերի պալատի բարձր ամբիոնից. «Ինձ համար մեկ երեխայի կյանքը, տվյալ դեպքում՝ ղարաբաղցի երեխայի, թանկ է բոլոր փողերից»։ *** ...Յուրաքանչյուր այցելությունից առաջ Քոքսը ծրագիր էր կազմում, որպեսզի իմանար, թե հերթական թիմում առաջին հերթին ինչ մասնագետներ են ընդգրկվելու։ Եվ ամեն անգամ կապվում էր ինձ հետ։ Այդ օրը պատմեցի, որ մեզ մոտ հսկայական խնդիր է ծագել՝ կապված այն վիրավորների ճակատագրի հետ, որոնք գամված են անկողնուն, սայլակին... Հիմնականում ողնաշարային վնասվածքներ ստացած տղաներն էին։ Քոքսն այդ անգամ եկավ հսկայական, մոտ քսան մարդուց բաղկացած թիմով։ Համարյա բոլորն աշխատակցում էին Քրիստոնեական համերաշխության միջազգային եւ անգլիական կազմակերպություններին, նեւրոպաթոլոգիայի եւ վիրաբուժության խոշոր մասնագետներ էին։ Եվ ահա նախկին թիվ 10 դպրոցի կիսավեր, անդուռ, անպատուհան շենքում հավաքվեցին մոտ մեկ դյուժին սայլակավոր հիվանդներ։ Յուրաքանչյուր սայլակի կողքին տխուր աչքերով կանգնած էին կանայք, մայրեր, երեխաներ։ Անմիջապես հիմնադրեցին կլինիկա՝ բարձրահունչ անունով. «Միջազգային քրիստոնեական համերաշխություն»։ Երկու ամիս անց եկան շինարարները՝ հատուկ սարքավորումներով։ Եվ այդ ամենը՝ պատերազմի պայմաններում։ Շուտով դպրոցի շենքն իրոք կլինիկայի տեսք ստացավ։ Ավելի ուշ բերեցին արդեն բժշկական սարքավորում՝ բուժական ֆիզկուլտուրայի համար։ Այսօր դա ժամանակակից վերականգնողական կենտրոնն է, որը կրում է Քերոլայն Քոքսի անունը։ Այնտեղ բուժվում են (այդ թվում նաեւ՝ տնային պայմաններում) բարդ ախտորոշում ունեցող հարյուրավոր հիվանդներ։ *** ...1992 թվականի ապրիլի 11—ի վաղ առավոտյան պետք է գնայինք Շոշ գյուղ (մեզ հետ էին Ելենա Բոնների որդի Ալյոշան եւ հեռուստալրագրող Արթուր Գրիգորյանը)։ Բայց ինչ—որ մեկն ինձ զանգեց եւ ասաց, որ գիշերը հիմնիվեր հրկիզել են Մարաղա գյուղը, ողջ—ողջ այրելով հայերին։ Ես փոխեցի երթուղին։ Երեք ժամ անց տեսանք իսկական Օսվենցիում։ Ադրբեջանցիներին հասցրել էին քշել. բայց գյուղն այլեւս չկար։ Մնացել էր ընդամենը մի քանի մարդ։ Մի ամբողջ օր Քոքսը եւ լոնդոնցի հեռուստալրագրող Վանյա Քուլին նկարահանում էին այդ ողջ դժոխքը։ Ժապավեններին պատկերված էին գլխատված եւ վառված դիակներ։ Այդ կադրերի մի մասը ցուցադրեցին «Վեստի» հեռուստածրագրով։ Բայց աշխարհը զարմանալիորեն հանգիստ վերաբերվեց Մարաղայի ողբերգությանը։ Ավելի շուտ այն պատճառով, որ ազերները եւ թուրքերը շատ ավելի ակտիվորեն էին քարոզչություն վարում, ապատեղեկացնելով մոլորակը։ Ողբերգության վայր ժամանած Քերոլայն Քոքսին ցնցեց բացված պատկերը։ «Նրանք մարդկային ցեղից չեն»,— այսպես արտահայտվեց լեդի Քոքսը կոտորածն իրականացրած ադրբեջանցի զինվորականների հասցեին։ Այդ գազանությունները բարոնուհին ոչ միայն լուսանկարեց ու տեսանկարեց, այլեւ նկարագրեց իր բազմաթիվ հարցազրույցներում եւ «Էթնիկական զտումները շարունակվում են» գրքում։ «Այն, ինչ մենք տեսանք այնտեղ, ենթակա չէ նկարագրման։ Գյուղը բացարձակապես ավերված էր, ավելի ճիշտ՝ ոչնչացված։ Մարդիկ թաղում էին զոհվածներին, ավելի ճիշտ՝ այն, ինչ կարելի էր թաղել. կտրտված ու սղոցված մարմնի մասեր, ողջակիզվածներին եւ տանջամահ արվածներին։ Մենք տեսանք լերդացած արյունը վրան սուր մանգաղներ, որոնք օգտագործվել էին անդամահատման համար։ Սպանելով Մարաղայի բնակիչներին, ադրբեջանցիները հետո թալանել ու հրկիզել էին գյուղը։ Ի դեպ, մեզ պատմեցին, որ զինվորներից հետո այստեղ հայտնվեցին նաեւ քաղաքացիական անձինք՝ ճամպրուկներով, որոնք ավարտեցին թալանը, մենք տեսանք գետնին ընկած մի քանի պայուսակներ՝ խցկած բարիքով, որոնք դիակապտողներին չէր հաջողվել տանել»,— վկայեց Քերոլայն Քոքսը 1992 թվականի ապրիլին։ «Ձեր կողմում է ամենահզոր զենքը՝ ճշմարտությունը,–պնդում էր բարոնուհի Քոքսը։–Միջազգային կառույցներում հարկավոր է բարձրացնել հարցն այն մասին, որ Ադրբեջանը փորձեց ցեղասպանություն գործել Ղարաբաղի բնակչության հանդեպ։ Պետք է ավելի ակտիվորեն աշխարհին ներկայացնել հայերի դեմ ուղղված զանգվածային հանցագործությունները Մարաղայում, Սումգայիթում, Բաքվում եւ այլ տեղերում։ Դրանք հանցագործություններ են մարդկության հանդեպ...»։ «Դե—ֆակտո»—ի կողմից ...Մեծ Բրիտանիայի Լորդերի պալատի անդամ, բարոնուհի Քերոլայն Քոքսը պատասխանեց Մեծ Բրիտանիայում Ադրբեջանի դեսպան Ֆահրադդին Ղուրբանովի հոդվածին բրիտանական «The Guardian» պարբերականում, որտեղ դեսպանը վրդովմունքով գրել էր լուսանկարիչ—փաստագրող Անաստասիա Թեյլոր—Լինդի մասին, ով Լեռնային Ղարաբաղ էր այցելել 2011 թվականին։ Բարոնուհու նամակը նույնպես հրապարակվեց «The Guardian»—ում։ «Ես եղել եմ Լեռնային Ղարաբաղում 80 անգամ, հիմնականում 1991—ից մինչեւ 1994 թվականները, իմ աչքով եմ տեսել Ադրբեջանի կողմից իրականացվող էթնիկական զտումները։ Ստեփանակերտի խաղաղ բնակիչների վրա արձակվել է «Գրադ» կայանքի 400 արկ։ Ես տեսել եմ բազմաթիվ գազանություններ, այդ թվում՝ Մարաղա գյուղի բնակիչների կոտորածը 1992—ին։ Ես տեսել եմ դեռեւս ծխացող տներ, գլխատված մարմիններ, մարդկային ածխացած դիակներ, կատարվածից ցնցում ապրած փրկվածների։ Մոտակա հիվանդանոցում ես հանդիպել եմ գլխավոր բուժքրոջը, որը կորցրել էր իր մեծ ընտանիքի 14 անդամներին, այդ թվում որդուն, որին գլխատել էին սղոցով»,— գրել է բարոնուհի Քոքսը (2014թ.)։ *** ...2013 թվականին լեդի Քերոլայն Քոքսի Լեռնային Ղարաբաղ կատարած ութսուններորդ այցելության առիթով ես ակնարկ գրեցի լեդի Քոքսի մասին, որը արդեն իր առաջին այցելությունից հետո դարձավ Արցախի հարազատ դուստրը։ Այն ժամանակ բազմաչարչար եւ խռովահույզ, ներկայումս ինքնիշխան Արցախի։ Պատահական չէ, որ արդեն համարյա քառորդ դար մենք իրար հետ շփվում ենք ինչպես եղբայրը քրոջ եւ քույրը եղբոր հետ։ Այն հոբելյանական ակնարկում ես նշել էի. «Ութսուն ուղեւորություն դեպի Արցախ, դա բացի ամենայնից նշանակում է ութսուն ուղեկցող խումբ, որոնցից յուրաքանչյուրը բաղկացած էր մոտ տասը մարդուց։ Իսկ դա, իր հերթին, նշանակում է, որ մոտ ութ հարյուր մարդ տարբեր երկրներից դարձան Արցախի լավ բարեկամներ»։ Թուրքիայի պետական քաղաքականության աստիճանի բարձրացված հայերի հրեշավոր ցեղասպանության հիշատակի հարյուրամյակի տարում լեդի Քոքսը արդեն թվով ութսունչորսերորդ անգամ իր թիմով կատարեց հատուկ տասնօրյա հուշարշավ Արցախի տասը լեռնային ուղիներով։ Թող դա ոչ մեկին չզարմացնի։ Քերոլայնն արտասովոր կիրք ունի լեռնային ուղեւորությունների, յուրօրինակ ալպինիզմի հանդեպ։ Արցախ կատարած յուրաքանչյուր այցելությունից հետո նա առաջին հերթին հաղթելով ինքն իրեն, յուրացնում էր նորանոր երթուղիներ։ Միաժամանակ արդեն ոչ միայն իր համար, յուրացնում էր անսահման սերն Արցախի նկատմամբ։ Այդպիսին է իմ սրտին թանկ քույրս։ Այդպիսին է բարոնուհի ՔՈՔՍԸ, որին անմոռանալի Անդրեյ Սախարովը անվանում էր Խաղաղության կին։ Հետգրություն —Շատ երկար կարելի է պատմել Քերոլայն Քոքսի եւ Ղարաբաղ կատարած նրա այցելությունների մասին,–ասաց մեզ Զորի Բալայանը, երբ մենք նյութերն ստանալով արդեն հրաժեշտ էինք տալիս։–Պարզապես... թերթի մակերեսը չի բավականացնի։ Բայց այնուամենայնիվ խնդրում եմ անպայման ձեր նյութում տեղավորել իմ մի անավարտ պատմությունը։ Դրա իմաստը ամփոփված է այն պարզ բանաձեւում, որը ես միշտ ներկայացնում եմ նման դեպքերում՝ սիրո գինը սերն է։ ...1994 թվականի գարնանը Քոքսը հերթական այցելությունը կատարեց Արցախ։ Այս անգամ իր հետ բերել էր ականազերծման մասնագետների մի ողջ խումբ։ Նրան հայտնի էր դարձել, որ ազատագրված տարածքներում ականների վրա անընդհատ պայթում են գյուղացիներ, մեքենաներ, կենդանիներ։ Եվ Քոքսը ականազերծող մասնագետների հրավիրեց, որոնք փառաբանված էին Վիետնամում, Կամբոջայում, Լաոսում հազարավոր ու հազարավոր կյանքեր փրկելով։ Եվ ահա նրանց եւ իմ հիրավի ռազմաճակատային ընկերոջ ու ուղղաթիռների օդաչուների ջոկատի անփոխարինելի հրամանատար Սերգեյ Վանցյանի եւ լեգենդար վիրաբույժ Վալերի Մարությանի հետ Երեւանից թռչում էինք Ստեփանակերտ։ Եղանակը բարենպաստ էր։ Թռիչքային։ Սակայն վայրէջք կատարեցինք սարի գագաթին, որտեղից բացվում էր Արցախի կախարդական համայնապատկերը։ Ո՛չ ինքը՝ բարոնուհին, ո՛չ էլ նրա նոր թիմը չգիտեին, թե հանուն ինչի ուղղաթիռը վայրէջք կատարեց հենց այդտեղ՝ սարի գագաթին։ Իսկ բանն այն էր, որ հենց այդ նույն սարի գագաթին, այն նույն տեղում, որտեղից 1992 թվականի ձմռանը Քոքսը կատարեց իր լեգենդար հետիոտն արշավը դեպի Ստեփանակերտ, նախօրեին տեղադրվել էր բազալտե քար, որի վրա երեք լեզուներով գրված էր «Քոքսի արահետ»։ Եվ իջանք ուղղաթիռից, հանկարծ հյուրերից մեկը Արցախի կապույտ երկինքն ի վեր գոռաց. «Քոքսի արահետ»։ Բոլորը նետվեցին նրա կողմը։ Վերջինը մոտեցավ Քերոլայնը, ոչինչ չհասկանալով։ Մեկ րոպե անց տեսա, թե ինչ երջանկություն է ճառագում նրա դեմքը։ Երկար ու լուռ կանգնեց քարի մոտ, որի վրա իր անունն էր։ Հայացքը շրջեց ինձ։ Լայն ժպտաց։ Եվ նետվեց գրկելու բոլորին... Մենք Գանձասարի երկինք ուղղեցինք շամպայնի «կրակոցը»։ Շնորհավորեցինք Մեծ Բրիտանիայի Լորդերի պալատի երկրորդ խոսնակին, որն առանց ուրախությունը թաքցնելու բարձր ասաց. «Ես անսահման երջանիկ եմ, որ հողագնդի վրա ունեմ ի՛մ արահետը»։ hhpress.am


source: fineweb

text: Հայաստանի նախագահի հանձնարարությամբ, Հայաստանի եւ Ռուսաստանի պաշտպանության նախարարությունների միջեւ ձեռք բերված պայմանավորվածության համաձայն, այսօր Սիրիա է առաքվել հակամարտությունից տուժած բնակիչների համար նախատեսված մարդասիրական օգնության՝ այս շաբաթ արդեն երկրորդ խմբաքանակը: Այս մասին հաղորդում է ՊՆ լրատվական ծառայությունը: Երեկ Սիրիա էր ուղարկվել շուրջ 18 տոննա բեռ՝ հիմնականում հագուստ եւ սննդամթերք: Մարդասիրական օգնությունը տեղափոխող ինքնաթիռը հունիսի 7-ի երեկոյան վայրէջք է կատարել Սիրիայի Արաբական Հանրապետության Լաթաքիա քաղաքում տեղակայված ՌԴ ռազմաբազայում, որից անմիջապես հետո իրականացվել է բեռանաթափման եւ բաշխման գործընթացի կազմակերպումը: Սա Սիրիային ցուցաբերվող մարդասիրական օգնության արդեն երրորդ փուլն է։ Առաջին ինքնաթիռը Երեւանից Լաթաքիա էր մեկնել այս տարվա փետրվարին։


text: ՀԱՅԱՍՏԱՆՈՒՄ ԽՈՍՔԻ ԱԶԱՏՈՒԹՅԱՆ ՎԻՃԱԿԻ ԵՎ ԼՐԱԳՐՈՂՆԵՐԻ ՈՒ ԶԼՄ–ՆԵՐԻ ԻՐԱՎՈՒՆՔՆԵՐԻ ԽԱԽՏՈՒՄՆԵՐԻ ՄԱՍԻՆ Համառոտ ամփոփում 2010 թվականից սկսած՝ Խոսքի ազատության պաշտպանության կոմիտեն, տարեկանից զատ, ներկայացնում է Հայաստանում խոսքի ազատության վիճակի եւ լրագրողների ու ԶԼՄ-ների իրավունքների խախտումների մասին եռամսյակային միջանկյալ զեկույցներ՝ ներառելով ոլորտը կարգավորող օրենսդրության փոփոխությունները, դրանց առնչվող առաջարկություններն ու գործընթացները, ինչպես նաեւ՝ տնտեսական միջավայրի եւ քաղաքական գործոնների ազդեցությունները լրատվամիջոցների վրա: 2012 թ. առաջին եռամսյակը եղավ ՀՀ Ազգային ժողովի մայիսի 6-ին կայանալիք ընտրություններին նախորդող եւ մասամբ էլ ընտրարշավը ներառող ժամանակաշրջան, ուստի առանձնակի ուշադրության արժանացավ Կենտրոնական ընտրական հանձնաժողովում լրագրողների հավատարմագրման կարգը, որը հաստատվեց 2012 թ. հունվարի 31-ի թիվ 18-Ն որոշմամբ։ Իսկ մարտի 15-ի հերթական նիստին ԿԸՀ-ն, հաշվի առնելով լրագրողական հանրության հնչեցրած մտահոգությունները, փոփոխություն մտցրեց այդ կարգում: Նախընտրական ժամանակահատվածում տեղի ունեցավ լրատվամիջոցներին առնչվող մեկ այլ օրենսդրական գործընթաց եւս։ ՀՀ Ազգային ժողովը մարտի 21-ին երրորդ ընթերցմամբ եւ ամբողջությամբ ընդունեց «Արտակարգ դրության իրավական ռեժիմի մասին» ՀՀ օրենքի նախագիծը, որի 7-րդ հոդվածի 12 կետով նախատեսվում է այդ ռեժիմի պայմաններում խոսքի ազատության սահմանափակում։ Այս փաստաթուղթը հասարակության տարբեր շերտերի կողմից արժանացավ քննադատության։ Լրատվամիջոցներին վերաբերող իրավական դաշտում ուշագրավ է նաեւ այն փաստը, որ ՀՀ Ազգային ժողովը մարտի 19-ին շրջանառության մեջ դրեց երեք լրագրողական կազմակերպությունների` Երեւանի մամուլի ակումբի, «Ինտերնյուս» ՀԿ-ի եւ Խոսքի ազատության պաշտպանության կոմիտեի համատեղ մշակած օրինագիծը` «Հեռուստատեսության եւ ռադիոյի մասին» ՀՀ օրենքում փոփոխություններ եւ լրացումներ կատարելու վերաբերյալ։ Այս տարվա առաջին եռամսյակում առավել ակնհայտ դարձավ տպագիր լրատվամիջոցների ֆինանսատնտեսական ծանր վիճակը։ Դրա արտահայտումը եղավ այն, որ «Հետք» շաբաթաթերթը դադարեց լույսընծայվել, իսկ «Հայկական ժամանակ» օրաթերթը դրամական օժանդակության խնդրանքով շարունակում է դիմել լրագրի առցանց տարբերակի` հայաստանյան եւ արտերկրի ընթերցողներին։


text: Միացյալ Նահանգներում մահացել է Ջորջ Ավագյանը` ամերիկյան ջազի ամենահայտնի պրոդյուսերներից մեկը։ Նա մահացել է չորեքշաբթի առավոտյան Նյու Յորքում` Մանհեթենի իր տանը, «Ասոշիեյթիդ Փրես»-ին հայտնել է նրա դուստրը՝ Անահիտ Ավագյան-Գրեգը։ Լուիս Արմսթրոնգի տուն-թանգարանն իր արձագանքում Ավագյանի մասին գրում է. - «Իսկապես լեգենդների լեգենդ»։ Նա աշխատել է այնպիսի կոմպոզիտորների հետ, ինչպիսիք են Դյուք Էլինգթոնը, Դեյվ Բրուբեքը, ջազի արքաներ Լուիս Արմսթրոնգը, Մայլս Դեյվիսը, Բեն Գուդմենը։ Ջորջ Ավագյանն իրականացրել է թերեւս նրանց ամենահայտնի ձայնագրությունները, թողարկել հիթ-սկավառակներ։ Ջորջ Ավագյանն աշխարհում առաջինն է թողարկել ամենաերկար նվագող ձայնասկավառակը։ Նա նաեւ առաջինն է իրականացրել կենդանի համերգի ձայնագրությունը սկավառակի համար, դա «Քարնեգի Հոլ»-ում Բեն Գուդմենի համերգն էր։ Նա վեց սկավառակներով հրապարակել է «Չիկագո» ջազի հավաքածուն։ Ավագյանը եղել է Լուիս Արմսթրոնգի երկու ալբոմի պրոդյուսերը։ Նա զբաղվել է նաեւ ջազի ուսումնասիրությամբ, Կոլմուբիայի համալսարանում ջազի պատմություն է դասավանդել։ Ջորջ Ավագյանը երկար կյանք ապրեց, նա մահացավ 98 տարեկանում։ Նա ծնվել է 1919 թվականին՝ Ռուսաստանի հարավում՝ Արմավիր քաղաքում, որտեղ շատ հայեր են ապրում։ Սակայն բոլշեւիկյան հեղափոխությունից հետո Ռուսաստանում սկսված քաղաքացիական պատերազմի քաոսի պատճառով Ավագյանների ընտանիքն արտագաղթում է սկզբում Թբիլիսի, իսկ այնուհետեւ՝ Միացյալ Նահանգներ, հաստատվում Նյու Յորքում։ Նա սովորել է Յեյլի համալսարանում, Երկրորդ աշխարհամարտի ժամանակ ծառայել է Ֆիլիպիններում, պատերազմի ավարտից՝ 1946-ից սկսել է աշխատել Columbia Records ընկերությունում։ Նա օգնել է Մայլս Դեյվիսին եւ Դեյվ Բրուբեքին դառնալու համաշխարհային աստղեր։ 50-ականների կեսերին Columbia Records-ին է միանում նաեւ Լուիս Արմսթրոնգը։ 1960-ականներից նա դարձել է Warner Bros ընկերության երաժշտական մասի տնօրենը, իսկ հետո հիմնել է նաեւ սեփական ընկերությունը՝ Avagyan & CO: Ջորջ Ավագյանը «Գրեմիի» մրցանակակիր է։ «Գրեմիի» մրցանակը նա ստացել է 1997 թվականին՝ Մայլս Դեյվիսի ալբոմի համահեղինակ լինելու համար։ Նրա անունն ընդգրկված է ջազի փառքի անունների ցանկում։ Նա ամերիկյան ձայնագրային արվեստի եւ գիտության ազգային ակադեմիայի հիմնադիրներից մեկն է։ Այս ակադեմիան է ներկայացնում «Գրեմիի» մրցանակները։ Ջորջ Ավագյանը երկարատեւ աշխատանքի ընթացքում արժանացել է ամերիկյան եւ միջազգային մրցանակների: Նա ստացել է Արվեստների եւ գրականության Ֆրանսիայի շքանշանը եւ նույնիսկ Խորհրդային Միության բարձրագույն պագեւներից մեկը՝ Լենինի շքանշանը: Ջազի եւ ընդհանրապես երաժշտության աշխարհում ու մասնավորապես սկավառակների եւ ձայնագրության ասպարեզում Ջորջ Ավագյանը համարվել է մոլորակի ամենահեղինակավոր մասնագետներից մեկը:


text: Համահայկական բանկի առջեւ դրված խնդիրների արդյունավետությունն ու ճկունությունն ապահովելու նպատակով Կենտրոնական բանկը ձեռնարկել է տրանսֆորմացիայի գործընթաց, որի արդյունքում Համահայկական Բանկը տրանսֆորմացվում է բանկից ներդրումային ֆոնդի: Մասնագետները այս հարցում միակարծիք են՝ Հայաստան համահայկական հիմնադրամը պետք է վերափոխվի, այդ կառույցը խոր ճգնաժամի մեջ է, հավաքում է տարեկան 10-15 մլն դոլար ու վերջ: Հայությունն այսօր աշխարհում տնօրինում է 800 մլրդ դոլար կապիտալ, որը կազմում է աշխարհի կապիտալի 0.7-0.8%-ը: Մինչդեռ համայն հայությունը կազմում է աշխարհի բնակչության 0.015%-ը: Եվ այդ 800 մլրդ-ից կարողանում ենք ներգրավել տարեկան 10-15 մլն: «Համահայկական բանկը» դարձել է Հայաստանի բանկային համակարգի մասնակիցներից մեկը՝ իր փոքր կապիտալով եւ թույլ ֆինանսական հնարավորություններով։ Ավելին՝ այսպես շարունակվելու դեպքում արդեն հաջորդ տարի բանկը այլեւս հնարավոր է՝ գումար չունենա նույնիսկ վարկավորում իրականացնելու համար։ «Համահայկական բանկի» կապիտալը ստեղծումից հետո մինչեւ այժմ չի հաջողվել համալրել նոր ֆինանսական միջոցներով։ Այն մինչ օրս աշխատում է պետության կողմից ժամանակին հատկացված 20 մլն դոլարով։Գործունեության ընթացքում բանկը կնքել է 23 վարկային պայմանագիր, որից վեցը ինչ-ինչ պատճառով վաղաժամկետ լուծարվել է։ Այսօր բանկն ունի գործող ընդամենը 17 վարկ։ Այդ վարկային պայմանագրերի շրջանակներում տեղաբաշխված ընդհանուր գումարը կազմում է հազիվ 4,7 մլրդ դրամ, ինչը վկայում է, որ այսպիսի վարկային պորտֆելով «Համահայկական բանկը», ակնհայտորեն, չի կարող իրագործել այն վեհ ու բարի գաղափարները, որոնք կապվում էին ֆինանսական այս կառույցի հետ: ԿԲ-ն այսօր փաստացի փորձում է ազատվել այս կառույցից, որը, ըստ Էության, անիմաստ բեռ է։ Ի տարբերություն նախնական գաղափարների, գոյության տարիներին բանկը տրամադրեց 5 միլիարդ դրամից էլ պակաս վարկ, իսկ գաղափարը հիմնահատակ տապալվեց։ Փոխարենն, ըստ էության, չաշխատող այս բանկի աշխատակազմը ստանում է աստղաբաշխական աշխատավարձ: Այս բանկը ստեղծվել է հասարակության փողերով, ուրեմն հասարակությունը իրավունք ուներ մինչեւ բանկի ստեղծումը (ինչ վերամբարձ անունով էլ այն հորջորջվի) պարզորոշ իմանալու, թե հանրային նշանակության ի՞նչ ծրագրերի իրականացման նպատակով է այն ստեղծվում: Մինչդեռ, բանկի անվանումը մենք լսել ենք միայն հիմնադրման օրը եւ այսօր, երբ ԿԲ եւ Կառվարությունը փաստացի ընդունեցին այս կառույցի անիմաստությունը եւ ոչ էֆեկտիվ լինելը: Ստելլա Խաչատրյան


text: Իսպանիայի արտաքին գործերի նախարարությունը խորհուրդ չի տալիս իր քաղաքացիներին՝ այցելել Ղարաբաղ։ «Իսպանիայի արտաքին գործերի նախարարույունը՝ Ադրբեջան մեկնող իր քաղաքացիներին թախանձագին խորհուրդ է տալիս՝ չայցելել ռազմական օկուպացիայի տակ գտնվող Լեռնային Ղարաբաղյան տարածք եւ նրան հարակից շրջանները», - ասվում է Իսպանիայի արտաքին գործերի նախարարության պաշտոնական կայքում տեղակայված հաղորդագրության մեջ։ Հաղորդագրության մեջ նշվում է, որ, չնայած 1994 թ. հրադադարի ռեժիմի առկայությանը, տվյալ տարածքում պարբերաբար տեղի են ունենում ռազմական միջադեպեր։ Հիշեցնենք, որ Ֆրանսիայի ԱԳՆ, Գերմանիայի ԱԳՆ, Մեծ Բրիտանիայի ԱԳՆ, ինչնպես նաեւ Իտալիայի ԱԳՆ, նույնպես խորհուրդ չեն տալիս իրենց քաղաքացիներին՝ այցելել Հայաստանի անօրինական օկուպացիայի տակ գտնվող Ադրբեջանի տարածքներ։


text: Տաշիրից մեր աղբյուրները հայտնում են, որ երեկ նախքան հանդիպումը, վարչապետն իր 70 հոգանոց շքախմբով հասցրել է մտնել ռեստորան՝ «ուտուշ- խմուշ անելու». բառացի այդպես են տեղեկացնում։ Աղբյուրը զարմացած հարցնում է՝ պատկերացնու՞մ եք՝ 70 հոգի։ Ասում են՝ աշխարհի ամենա, ամենա բարիքները, ուտեստները կային։ Խոսում էին, որ ռեստորանի սեփականատերը շատ տխուր է եղել, դե պարզ է՝ էդքան ծախս, այդ ուտեստները չէ որ բավականին գումար արժեն։ Երբ ռեստորանի անունը հարցրի, ասաց՝ չգիտեմ, նախքան Տաշիր քաղաք հասնելը՝ «Ստեփանավանի եւ Տաշիրի արանքը»։ Սեփականտիրոջ անունն ասաց՝ Նարգիզյան Աշոտ։ Հասմիկ Բաբաջանյան


text: Ֆիլիպսի կոր Առաջարկվել է 1958 թ. անգլիացի տնտեսագետ Օլբան Վիլյամ Ֆիլիպսի կողմից, ով Անգլիայի էմպիրիկ տվյալների հիման վրա (1861-1957 թթ) առաջ բերեց գործազրկության մակարդակի եւ դրամական աշխատավարձի աճի փոփոխության միջեւ առկա հարաբերական կախվածությունը։ Կախվածությունը սկզբում ցույց էր տալիս գործազրկության կապը աշխատավարձի փոփոխության հետ. ինչքան բարձր է գործազկության մակարդակը, այնքան ցածր են աշխատավարձն ու գները, եւ հակառակը՝ ինչքան ցածր է գործազրկության մակարդակը, այնքան զբաղվածությունը բարձր է, բարձր են նաեւ աշխատավարձը եւ գների մակարդակը։ Հետագայում այն փոխակերպվեց գների եւ գործազրկության միջեւ կապի։ Համաձայն Ֆրիդմենի՝ երկարաժամկետում կորն ունի ուղղահայաց գծի տեսք, այլ կերպ ասած՝ ցույց է տալիս սղաճի եւ գործազրկության մակարդակի միջեւ կապի բացակայությունը։ - — սղաճի մակարդակը, - — սպասվող սղաճի մակարդակը, - — գործազրկության շեղումը բնական մակարդակից, - — գործակից, - — առաջարկի շոկեր։ Ստագֆլյացիա, 1970-ական թթ զարգացող երկրների տնտեսությանը հասցված վնաս, որը քննադատեց Ֆիլիպսի կորի գաղափարը։ Քեյնսականները, ովքեր կիսում էին այս տեսության հիմնական նախադրյալները, ստիպված էին ընդունել, որ հստակ հակադարձ կախվածություն սղաճի եւ գործազրկության միջեւ չկա, եւ հնարավոր են այլ տարբերակներ։


text: Հակառուսական հիսթերիան դադարեցնել է պետք ու մեր պահանջները էմոցիոնալ դաշտից՝ դիվանագիտական-քաղաքական դաշտ տեղափոխել։ Սա իհարկե չի նշանակում, որ Լավրովի այցին պետք է հանրությունը խմբերով դուրս գա փողոց՝ վանկարկելով «օրհնվի էն սհաթը...»։ Սակայն չի էլ նշանակում, որ պետք է Ուկրաինայի օրինակով այլ ծայրահեղության մեջ ընկնել։ Ռուսաստանում պետք է հասկանան, որ մեծ սխալ գործեցին, երբ արխայնացան Հայաստանի մասով ու այլեւս ոչ մի լուրջ ջանք չգործադրեցին՝ բարեկամական հարաբերությունները պահպանելու եւ զարգացնելու ուղղությամբ, որովհետեւ համարում էին, որ Հայաստանում ամեն ինչ իշխանությունները վերահսկում են, արեւմտամետ ընդդիմությունը մարգինալիզացված է եւ ներկայացուցչական չէ եւ հայերն ապրիորի ռուսամետ են։ Ռուսաստանը պետք է հստակ գիտակցի ստեղծված իրավիճակը, հանրությունում առկա զայրույթի աստիճանն ու դրա օբյեկտիվ պատճառները։ Մենք էլ մեր հերթին պետք է հասկանանք, որ միայն փողոցային ակցիաներով ու հակառուսականության հիսթերիաներով հեռուն չենք գնա, եւ այս էներգիան պետք է ուղղվի կառուցողական հուն, որպեսզի կարողանանք դրական դիվիդենտներ քաղել այդ ամենից։ Այլ կերպ ասած, պետք է դժգոհության ֆոն՝ փողոցում, որպեսզի մերոնք խոսելու տեղ ունենան բանակցությունների սեղանի շուրջ։ Դրանից ոչ ավել, ոչ էլ պակաս այս փուլում եւ թեեւ վստահ եմ, որ պղտոր ջրում ձոըկ բռնողների պակաս չի լինի, այդուհանդերձ, պետք է պահպանել սառնասրտությունը եւ հիմնվել ազգային պրագմատիկ շահի, այլ ոչ թե ինդիվիդուալ զգացմունքայնության վրա։ Վազգեն Ղազարյան


text: Զգուշացում! Ինչ դուք պետք է իմանալ, որ 3 տարբեր տեսակի մաքրման ծառայություններ, մինչեւ դուք եք ընտրել մեկ! Տարբերությունն այն է, ոչ միայն էական, բայց դա կարող է փրկել ձեզ շատ ժամանակ եւ գումար է ծանուցման տարբերություններ. Կարեւոր է զգալ, լավ է ձեր ընտրության ճիշտ Ատլանտայում Մաքրման ծառայություններ, եւ օգնել Ձեզ կատարել այդ որոշումը, Ձեզ անհրաժեշտ է իմանալ 3 տարբեր տեսակի ծառայություններ հասանելի. Ատլանտա Մաքրում Փորձագետները մի տեսակ 3 Full Service Janitorial ամուր է, որ ունի ավելի քան 2 տարվա աշխատանքային փորձ. Կա մի պատճառ, որ մեր Ատլանտա մաքրման ծառայություններ կանգնած քննությունը ժամանակ եւ մրցակցության. Տարբեր տեսակի ընթացակարգերի. From վարձում, ուսուցում, եւ վերահսկողություն, առանցքային տարրերն ինչ ստիպում ՄԱՔՐՄԱՆ տարբերվում. Այս տեսակի Ատլանտայում Մաքրման ծառայություններ, Փոքր, Տեղական Mom & Pop կամ ամուսինը & Պոռնո Cleaning Team, մի քանի առավելությունները. Այս տեսակի ծառայությունը կարող է ձեզ լավ անհատական ուշադրությունը, բայց հաճախ շատ քիչ back-up, եթե որեւէ մեկը հիվանդ է, կամ ոչ - ցույց է տալիս,, այնպես որ դուք կարող է ունենալ ավելի շատ բաց թողնված շաբաթօրյակների. Թեեւ աշխատում է ավարտին, ավելի փոքր, ընտանեկան բիզնեսի, ինչպես դրանք, Դուք կարող եք ստանալ լավ rapport, բայց personality տարբերություններ ընտանիքի անդամների, կարող է առաջանալ. Ատլանտա մաքրման ծառայություններ, ինչպիսիք են, կարող է նաեւ իրականացնել ցածր քանակությամբ ապահովագրական ծածկույթ. Փոքր գործողությունները նման հաճախ պակասում լիարժեք ծառայություն մաքրման հնարավորությունները, եւ զննում եւ վերահսկողություն կարող է բացակայում. Շատ մաքրման ծառայություններ, սովորաբար գանձել է քառակուսի կադրեր ձեր վայրի կամ տուն. Ահա մի նմուշ գինը մեկ քառակուսի կադրեր: Օրինակ: .20 մինչեւ .50 մեկ քառակուսի կադրեր(մակարդակով, կախված բարդության) The Խոշոր National արտոնություն. Այս տեսակի շահագործման սովորաբար ունի շատ մարդ-իշխանության Աշխատակազմ հաշիվները, բայց միայն մեկ-Style-համապատասխանում է բոլոր ժպտալու Դանակ “արտոնություն” ֆորմուլա. Սա մի եզակի ու առանձնահատկություններից համեմատ փոքր Ատլանտայում Մաքրման ծառայություններ. The ավելի մեծ National franchisor, է տարածվել, որ տեսակ, շահագործման եւ կարող է նվազեցնել այդ անհատականացված “տեղական” ուշադրություն, ճկունություն, եւ հարմարեցված մաքրման ձեր բիզնեսը կամ տուն կարող է անհրաժեշտ. Franchisors հաճախ լրիվ ծառայողական մաքրման հնարավորությունները, բայց սպասարկման մակարդակները կարող են լինել անհամատեղելի քաղաքէ քաղաք. Պարբերաբար, կա ֆրանչայզի շրջանառությունը հաշիվներում, եւ “վերակազմակերպման վաճառքի” ձեր Ատլանտայում մաքրման ծառայությունների պայմանագրով այլ ֆրենչայզներին կարող է հանգեցնել ավելորդ շրջանառության հաշիվների, եւ կարող է առաջացնել խնդիրներ փաստացի մաքրման ծառայություն. The Ավելի մեծ, Տեղական հիման Full Service Janitorial Firm. Ատլանտա Մաքրում Փորձագետները ընկնում այս կատեգորիայի Ատլանտայում Մաքրման ծառայություններ, եւ առաջարկում է լավագույն համակցություն մեծ ընկերության ամրության եւ փոքր ընկերություն ուշադրություն; Ատլանտա Մաքրում Փորձագետները տեղական հիմնված, եւ արդեն ծառայում Atlanta եւ մոտակա քաղաքներում, եւ դուք կստանաք կայունության ավելի մեծ, ստեղծվել մաքրման ընկերությունը շատ մարդ ուժի, որը կարող է ապահովել փորձառու լրացնել օգնության ցանկացած ժամանակ, հետ միասին ճկունությամբ ընդլայնելու, ինչպես ձեր Atlanta մաքրման ծառայություններ կարիքները ընդլայնել. Դուք ստանում եք տեղական պատասխան սեփականությունը եւ այդ լրացուցիչ անհատական ուշադրությունը. Լրիվ մաքրման կարողությունները միշտ հասանելի ACE, ինչպես նաեւ վերին խազ որակի հսկման միջոցներ. Հաշվի առնելով տարբեր տեսակի Ատլանտայում Մաքրման ծառայություններ, համարում են ընկերության նման ACE, ընկերությունը, որը ոչ միայն պահում ձեր տեղը նայում մեծ է աջ գնով, սակայն, որ ստիպում է ձեզ զգում, եւ նայում լավ է ունենալու ճիշտ որոշում կայացրեց! Ատլանտա Մաքրում Փորձագետները են ստեղծվել ընկերությունը կայուն track ռեկորդային, եւ կարող է անդրադառնալ բոլոր ձեր ծրագիրը կամ տուն մաքրում կարիքները.


text: Սերապիս Եգիպտացի քուրմ Սանեթոնի եւ աթենացի քուրմ Տիմոթեոսի գործակցությամբ Սերապիսի պաշտամունքը մտցրել է Պտղոմեոս I Սոտեր թագավորը (մ.թ.ա. 305-283)՝ կրոն, հիմքի վրա Եգիպտոսի բնիկներին եւ հույն գաղութարարներին մերձեցնելու նպատակով։ Բայց Սերապիսի պաշտամունքը տարածվել է գերազանցապես հունական, (հետագայում՝ հռոմեական) միջավայրում։ Սերապիսի կերպարում միավորվել են եգիպտական աստվածներ Օսիրիսի եւ Ապիսի (սկզբում հնչել է Օսարապիս) պաշտամունքային գծերը։ Սերապիսին վերագրվել են նաեւ ջրային ոգու եւ հեղեղումների (այդ հատկանիշով նմանվել է Պոսիդոնին եւ նրա պատկերը զետեղել են նավերի պռուկին), ինչպես նաեւ արեւի աստծո (Ապոլլոնի) հարագործություններ։ Սերապիսը դիտվել է նաեւ իբրեւ ապագայի իմաստուն գուշակ, հիվանդություններ ամոքող, դժբախտ պատահարներից փրկող ոգի։ Հաճախ նույնացվել է նաեւ Զեւսին։ Սերապիսը պատկերվել է միջին տարիքի, առնացի կերպարանքով, հունական զգեստով, խիտ մազերով ու մորուքով, գլխին՝ պտուղներով լեցուն զամբյուղ։ |Այս հոդվածի կամ նրա բաժնի որոշակի հատվածի սկզբնական կամ ներկայիս տարբերակը վերցված է Քրիեյթիվ Քոմմոնս Նշում–Համանման տարածում 3.0 (Creative Commons BY-SA 3.0) ազատ թույլատրագրով թողարկված Հայկական սովետական հանրագիտարանից։|


text: Մինչ տուն կգնամ, ասի երկու տեղ գրեմ։ Չգիտեմ ինչ եմ գրելու։ Հոգնած էլ չեմ, չնայած օրը երկար էր ու էլի երկար, չէ՝ եմ։ Չնայած հիմա արդեն իմացա։ Աշխարհը հարաբերական է, ահավոր հարաբերական, ճիշտ, դուզ, ուղիղ բաները՝ միանշանակ չեն դրանք։ Դեպի ուր ուզում ես ծռի։ Հիմա կասեք արժեքները նենգափոխում ես ու նման բաներ։ Wednesday, November 30, 2011 Thursday, November 24, 2011 Երբ Նվեր Մնացականյանը «Շանթ»-ից տեղափոխվեց Հ1, ArmComedy-ում կատակեցին, թե «Նվերը, որը հեռուստատեսության աշխարհում հայտնի է նորմալ մարդու դեմք ունենալու բացառիկ հատկությամբ, այսուհետ ներկայացնելու է Հայաստանի հանրային հեռուստաընկերությունը»: Խոսքը, իհարկե, անտրոպոմորֆիկ հատկանիշների մասին չէր, այլ կապույտ էկրանի այն կողմից հնչող ձայնի իմաստի, իմաստավորվածության, բովանդակության, հանրային տրամադրություններն արտահայտելու կարողության ու ցանկության։ Wednesday, November 23, 2011 Բարի պայծառ ու արեւոտ ու սառը առավոտ է՝ ինչպես տանը։ Իսկ սա ուրախացնում է, հոգին բացում։ Ստիպում ոչինչ չանել ու հիանալ ու գնալ պատշգամբ ու սառել ու հիշել, թե ինչպես էիր սառում դպրոց գնալու ճանապարհին ու ոտքով ջարդում բոլոր սառցակալած պուճուրիկ ջրափոսերը՝ դեղնած ու սառցակալած ու եղյամապատ խոտերով պարուրված, ու հողի տարօրինակ գույն ունեցող սարի վրա։ Ու նորից ջրափոսեր փնտրում, որոնք մյուսները չէին ջարդել։ Հոգուն ուրախություն կարող է պատճառել ամենափոքր ու մանրուք թվացող երեւույթն անգամ ... Wednesday, November 16, 2011 Աշխատանքային օրվա ավարտ, շենքի բակում վազվզող երեխաներ, շքամուտք։ Շքամուտքի դռանը սովորականի պես փակցված է էլեկտրաէներգիայի ամսական ծախսի ցուցակը՝ մուտքի բոլոր բնակիչների անուններով, վճարվելիք կամ էլ որպես կանխավճար վճարված գումարների չափերով, սպասարկող ընկերության կողմից տրամադրված բաժանորդի համարով, գիշերներն ու օրվա ընթացքում սպառված կիլովատտների չափով։ Tuesday, November 15, 2011 Մոսկվայում ցույցի էին դուրս եկել գիտնականները։ Պատկերացրեք, նրանք աշխատավարձի բարձրացում չէին պահանջում, այլ բյուրոկրատիկ ապարատի մեղմացում։ Սա նշանակում է, որ շատ թե քիչ աշխատավարձի մասով գործերը նորմալ են, մարդիկ սկսել են մտածել առաջընթացի, միտումներից դուրս չմնալու, արագության մասին։ Friday, November 4, 2011 Առավոտյան բարկացած էի, ինչպես միշտ՝ աշխարհի ու իմ վրա։ Գիշերվանից էի բարկացած։ Շատ էի բարկացած, այդքան բարկացած չեմ էլ հիշում, թե վերջին անգամ երբ եմ եղել։ Առավոտյան պիտի ինչ-որ բան պիտի գրեի, որ հանդարտվեին նյարդերը։ Գործը դրան չհասավ, Ջուջուլն օգնեց Հաջի ուղղիղ միացում ունենալ Մեքքայից։ Ես էլ միացա, ու ... Thursday, November 3, 2011 Հրաժարականների վերջին շարքը ամենաթեժ քննարկվող թեման էր, ու ենթատեքստով՝ սկսվում են ընտրությունները, Քոչարյանի, Ծառուկյանի, ավելին՝ մարսեցիների, Օբամայի, Կադդաֆիի դեմ էր այս ամենը ու նման բաներ։ Իհարկե, հիմարությունն է, պարզունակ ու պարզունակ, ավելի պարզունակ չի լինում։ Մի մոռացեք, որ լրատվամիջոցներով հասարակական կարծիքը մանիպուլացնելը խորթ չէ նաեւ մեր իրականությանը։ Ուրախ եմ սրա համար, որովհետեւ ուղեղի բջիջների որոշակի քանակ է սա պահանջում։ Կրկնակի ուրախ եմ, որ այդ քանակն արդեն իշխանական դաշտում էլ կա։ Սա հույս է տալիս։ Բայց ...


text: Հուլիսի 3-ին Իրանը հրետակոծել է Իրաքյան Քրդստանի՝ երկրին սահմանակից Հաջի Օմարան շրջանը։ Հրետակոծության հետեւանքով սպանվել է մեկ քաղաքացիական անձ եւ քրդական «Քոմալահ» խմբավորման 2 զինծառայող, կան նաեւ վիրավորներ։ Այս մասին հայտնում է քրդական Rudaw լրատվական գործակալությունը։ Իրանը հրետակոծել է այն շրջանները, որտեղ տեղակայված են եղել Իրանի ընդդիմադիր, քրդական «Իրանական Քրդստանի դեմոկրատական կուսակցություն» (Hîzbî Dêmukratî Kurdistanî Êran, HDKA), «Իրանի Քրդստանի դեմոկրատական կուսակցություն» (Hizba Dêmokrata Kurdistanê-Îran, HDK), «Քոմալահ» զինված խմբավորումները։ Կրակը վարել են ինչպես հրետանիով, այնպես էլ գնդացիրներով։ — PDKI (@PDKIenglish) July 3, 2017 Հրետակոծությունը սկսվել է առավոտյան ժամը 5-ին։ Տեղի կառավարման մարմինները Քրդստանի սահմանապահ ծառայության միջոցով փորձել են կապ հաստատել իրանցիների հետ եւ պահանջել դադարեցնել կրակը, սակայն Իրանը չի արձագանքել։ Իրաքյան Քրդստանի ղեկավարությունը դատապարտել է Իրանի այս գործողությունը եւ իր բողոքն է հայտնել Էրբիլում Իրանի հյուպատոսին։ Փոխանցում է RadioFarda ռադիոկայանը։ Իրանը այս իրադարձությունը մեկնաբանել է միայն հուլիսի 5-ին։ Իրանի իսլամական հեղափոխության պահապանների կորպուսի (ԻՀՊԿ) ցամաքային ուժերի հրամանատար, գեներալ Մոհամմադ Փաքփուրը հայտնել է, որ հրետակոծությունը պայմանավորված է եղել շուրջ 2 շաբաթ առաջ Իրանի Քուրդիթան նահանգում ահաբեկիչների հետ բախումների դեպքերով։ Այդ բախման ընթացքում 3 ահաբեկիչ սպանվել, եւս 1-ը ձերբակալվել էր։ Ըստ հրամաանատարի՝ հրետակոծվել է հենց այն շրջանը, որտեղից ահաբեկիչները մուտք էին գործել Իրան եւ որտեղ ահաբեկիչները նոր գործողություններ էին պլանավորում։ Փոխանցում է «Ֆարս» լրատվական գործակալությունը։ Թեհրանի ահաբեկչական հարձակումներից հետո Իրանը խստացրել է երկրի անվտանգության հսկողությունը։ Գործի դնելով իր բոլոր ուժային կառույցները՝ Իրանը արդեն տասնյակ ահաբեկիչների է վնասազերծել, որոց թվում ոչ միայն «Իսլամական պետություն» ահաբեկչական խմբավորման անդամներ են, այլեւ՝ քրդական ընդդիմադիր խմբավորումների զինյալներ։


text: ԼաՏեԽ/Բարեւ աշխարհ հայերեն, 'ԼաՏեԽ, 'ԶեՏեԽ, Armenian, LaTeX, XeTeX, XeLaTeX Այս էջում բացատրվում է թե ինչպես կարելի է ԶեՏեխ (XeTeX) ՏեԽ շարժիչով հայերեն գրել։ Պատմություն[խմբագրել] ԼաՏեխի սկզբնական տարբերակը գրել է Լեսլի Լամպորտը 1980 թվականներին։ Տարիների ընթացքում, այն ակադեմիայում մեծ տարածում է գտել եւ ՏեԽի օգտագործման կարեւոր մեթոդներից դարձել։ ԼաՏեխի հիմնական խնդիրներից է այն, որ օգտատերին յունիկոդ գրելու հնարավորություն չէր տալիս։ ԼաՏեԽի օգտագործման առաջին հայերեն փաթեթը կոչվում է ԱրմՏեԽ (անգլերեն՝ ArmTeX)։ Այն գրել են Սերգեյ Դաչյանը, Առնակ Դալալյանը, եւ Վարդան Հակոբյանը 1999 թվականին, եւ հետագայում չի թարմացվել։ Քանի որ ԼաՏեԽն այն ժամանակ յունիկոդի օգտագործման հնարավորություն չէր տալիս, մյուս կողմից էլ հայերենի համար տարածված էր Արմսկի-8 ստանդարտի օգտագործումը, ԱրմՏեԽը հնարավորություն էր տալիս հայերեն գրել միայն լատինատառադարձված հայերենով։ 2003 թվականին Սիրոպուլոսի, Չոլոմիտիսի եւ Սոֆորնիուի տպագրած «Թվային գրատպություն ԼաՏեԽի օգնությամբ» (անգլերեն՝ Digital Typography Using LaTeX) գրքի 340-2 էջում համառոտ բացատրվում է ԱրմՏեԽի օգտագործումը։ Սկսած 2004 թվականից, ստեղծվեց ԶեՏեխ (անգլերեն՝ XeTeX) ՏեԽի գրատպման շարժիչն, որն սատարում էր յունիկոդը, եւ իր ներմուծման լռելյայն ձեւը ՈՒՏՖ-8 (UTF-8) ստանդարտով էր։ Սկզբում այն նախատեսված էր Մակ ՕԷս 10-ի համար, իսկ մի քանի տարում ընդլայնվեց նրա օգտագործումը։ 2007-ից ԶեՏեԽը տեղ գտավ ՏեԽ Լայվի մեջ, իսկ ՄիԿՏեԽ-ի 2.7 վարկածից (որը ստեղծված է Վինդոուզի համար) նաեւ ներառվեց նրա մեջ։ Վինդոուզ[խմբագրել] Վինդոուզում ԶեՏեԽից օգտվելով կարելի է տպել հայերեն։ ԶեՏեԽը ՄիԿՏեԽի փաթեթներից է, եւ 2.7 վարկածից արդեն ներառված է ՄիԿՏեԽի մեջ։ 1. Տեղադրել ՄիԿՏեԽ (անգլերեն՝ MiKTeX)։ Այն կարելի է բեռնել այս էջից եւ հետեւել տեղադրման հրահանգներին։ 2. Տեղադրել Տեխմեյքեր կամ ՎինԷդթ տեքստային խմբագրիչներից որեւէ մեկը՝ որպես կոդի ներմուծման միջերես։ Երկուսն էլ յունիկոդի ներմուծման ընդունակություն ունեն։ Տեխմեյքերն ազատ ծրագիր է, սակայն ԶեՏեԽից (կամ ԶեԼաՏեԽից) օգտվելու համար պահանջում է հավելյալ (ստորեւ նշված) կարգավորումներ։ ՎինԷդթ-ը վճարովի ծրագիր է, որն անվճար աշխատում է միայն 30 օր, սակայն տեղադրումից ի վեր արդեն ԶեՏեԽով կոմպիլացման ընտրանք ունի։ - 1. Եթե Տեխմեյքեր (Texmaker) խմբագրիչն եք տեղադրել, ապա նախքան կոդի ներմուծումը կատարեք հետեւյալ փոփոխությունները՝ Options -> Configure Texmaker Commands պատուհանի LaTeX տուփում latex-ը փոխել xelatex-ով, կստանաք՝ xelatex -interaction=nonstopmode %.tex Quick Build պատուհանում ընտրել User տարբերակը, ապա տուփում տպել՝ xelatex %.tex|"ՁերՊԴՖԸնթերցիչը" %.pdf ՁերՊԴՖԸնթերցիչը պիտի պարունակի ձեր համակարգչի վրա տեղադրված ՊԴՖ ընթերցիչի տեղը եւ անունն, օրինակ՝ xelatex %.tex|"C:\Program Files (x86)\Adobe\Reader 9.0\Reader\AcroRd32.exe" %.pdf Editor պատուհանում ստուգեք, որ Editor Font Family տուփում ընտրված է UTF-8։ Փոփոխություններն հաստատելուց հետո, Տեխմեյքերի հիմնական պատուհանում ընտրեք Quick Build կոմպիլացման ընտրանքը։ - 2. Եթե ՎինԷդթ (WinEdt) խմբագրիչն եք տեղադրել, ապա բավական է, որ հիմնական պատուհանում ընտրեք XeLaTeX տարբերակը կոմպիլացման համար։ 3. «Բարեւ աշխարհ» ցուցադրելու համար, ներմուծեք հետեւյալ կոդը՝ 4. Տառատեսակի այլընտանք. ԴեժաՎյու սերիֆ տառատեսակի փոխարեն, կարող եք նաեւ օգտվել Սիլֆայեն տառատեսակից, որի արդյունքում կստանաք՝ \documentclass{article} \usepackage{fontspec} \setmainfont{Sylfaen} \title{Իմ առաջին ԼաՏեԽ գրութիւնը} %Սա բացատրութիւն է եւ արդիւնքում չի երեւայ։ \author{Անուն Անունեան} \date{Սեպտեմբեր 2012} \begin{document} \maketitle Բարեւ՛ աշխարհ։ \end{document} Օգտակար խորհուրդներ[խմբագրել] Թեկուզ ԶեՏեԽ-ի «ֆոնտսպեկ» փաթեթը հնարավոր է դարձնում հայերեն տպել, սակայն դա չի նշանակում, որ այն հրահանգները, որոնք անգլերեն վերնագրեր էին ստեղծում այժմ ավտոմատ սկսելու են հայերեն վերնագրեր ստեղծել։ Օրինակ, բովանդակության աղյուսակ ստանալու համար, օգտագործվում է \tableofcontents հրահանգը, որը ավտոմատ հոդվածում ստեղծում է «Contents» բաժինը։ Որպեսզի այժմ հայերեն հոդվածում բաժինը հայերեն անուն ունենա եւ կոչվի «Բովանդակություն», պետք է օգտվել հետեւյալ հրահանգից՝ \renewcommand\tableofcontents{Բովանդակություն} \tableofcontents Նույն կերպ կարելի է վարվել ցանկացած այլ հրանահանգի հետ, ինչպիսին են \figurename եւ \abstractname հրահանգները. դրա համար կարելի է վարվել այսպես. \renewcommand{\figurename}{Պատկեր} \renewcommand\abstractname{Ամփոփում} \renewcommand{\refname}{Ծանոթագրություններ՝} Այլընտրանքային ձեւն է \renewcommand հրահանգի փոխարեն \def հրահանգից օգտվելը, որը նույն արդյունքն է տալիս։


text: 2.02-11.02.2018 Ողջ Մնալու Արվեստ դպրոցն անցկացնելու է Ձմեռային ՈՄԱՀԱՎԱՔ 2018 Արցախում գտնվող ՈՄԱ-ի ճամբարում։ Ճամբարը գտնվում է ազատագրված, գեղեցիկ Քարվաճառում, Տաք Ջուր հանքային աղբյուրների եւ Դադիվանք համալիրի մոտակայքում։ Դուք շրջապատված կլինենք անհավանական բարձր լեռներով եւ խոր ձորերով, սառը լեռնային գետերով եւ վայրի բնությունով։ Բոլոր այդ 10 օրերի ընթացքում Դուք հնարավորություն կունենաք վայելել Հայաստանի յուրահատուկ բնությունը, ապրելով դաշտային պայմաններում։ Այլ երկրներից հայերի հետ մարզվելն այդ լեռներում, ժայռամագլցման հանդերձանքով ժայռերից իջնելը, գետանցումներն ու տեղի բնակչության հետ ծանոթանալը կտան Ձեզ անգնահատելի փորձ, նոր զգացողություններ եւ Ձեր եւ մյուս հայերի կյանքի նոր մոտեցումներ։ Դասընթացների ծրագիրը նախատեսված է ցանկացած մակարդակի մասնակցի համար՝ սկսած սկսնակներից մինչեւ պրոֆեսիոնալ մարզիկներ։ Դասընթացներն անցկացվում են օրվա ընթացքում եւ ուղեկցվում են ուտելու դադարներով եւ Արցախի ազատագրմանը մասնակցած մարդկանց հետ հետաքրքիր զրույցներով։ Ծրագրի մասին՝ • Ընդհանուր ֆիզիկական պատրաստվածություն՝ ֆունկցիոնալ վարժություններ, վազք եւ երկարատեւ քայլարշավներ • Բժշկական պատրաստություն՝ ռազմավարական բժշկություն, տարբեր դեպքերում վիրավորների տեղափոխման ունակություններ, վիրավորների տեղափոխման մարտական ուղեկցություն, վիրավորների տեղափոխում մեկ կամ մի քանի զինվորների օգնությամբ • Մարտավարական պատրաստություն՝ զենքից օգտվելու հիմնարար գիտելիքներ, լեռնա-անտառային պայմաններում խմբով աշխատելու հմտություններ, հարձակողական խմբի հմտություններ։ • Բարձրություններում աշխատելու պատրաստություն՝ անվտանգության ապահովում, լեռնահրաձգային հանդերձանքից օգտվելու հմտություններ, հատուկ կապեր, խոչընդոտների հաղթահարում հատուկ գործիքների օգտագործմամբ, թիմում մարդկանց փոխազդեցություն։ • Կրակային պատրաստություն՝ զորամասերում կրակային դասընթացներ բանակի հետ համագործակցությամբ հատուկ առաջադրանքներ կատարելու նպատակով Այս զորահավաքները նախատեսված են առողջ ապրելակերպը խթանելու, զինվորական պատրաստություն ձեռք բերելու, մասնակիցների հայրենասիրական ոգին բարձրացնելու, հայ երիտասարդությանը միմյանց եւ հայրենի հողի հետ ավելի մոտեցնելու համար։ Whatsapp, Viber ` Մասնակցության հիմնական պայմաններն են՝ Մասնակցության արժեքը 10 օրվա համար՝ 80000 դրամ։ Գումարն օգտագործվելու է տրանսպորտի, սննդի մատակարարման, ինչպես նաեւ մեկ զինվորական համազգեստի տրամադրման համար։ Սակայն, եթե ունեք ֆինանսական դժվարություններ, բայց ցանկանում ենք մասնակցել զորահավաքին, կամ եթե ցանկանում եք միանալ լեռնահրաձգային կամավոր գումարտակին, ապա ՈՄԱ ակումբը կհոգա Ձեր մասնակցության ծախսերը։ Ձեզ հետ անհրաժեշտ է ունենալ՝ Հարցերի դեպքում կարող եք կապ հաստատել մեզ հետ՝ գրելով կամ զանգահարելով։


text: Ասում եմ՝ կարո՞ղ է այնպես լինել, որ, այնուամենայնիվ, լավ էր Երեւանում ԵԱՀԿ գրասենյակի փակվելը։ Մեկ է՝ անպետք, անիմաստ ու անողնաշար կառույց է դարձել, որ, բացի անբովանդակ ու «բալանսավորված» մկկոցներից, այլ բանով չի զբաղվում, իսկ երբ լուրջ լարվում է իրավիճակը, ու Ադրբեջանը, ասենք, Սփայկ կառավարվող հրթիռ է կիրառում, առհասարակ, գործ ենք ունենում կույրերի, խուլերի ու համրերի մի միջազգային հարթակի հետ։


text: ՀՀ կառավարությունը նոյեմբերի 16-ի նիստում հավանություն է տվել «Հեռուստատեսության եւ ռադիոյի մասին» նոր օրենքի նախագծին եւ հարակից օրենսդրության մեջ լրացումներ կատարելու օրինագծերի փաթեթին ու որոշել է սահմանված կարգով դրանք ներկայացնել Ազգային ժողով։ Նոր օրենքի հետ կապված լրագրողական կազմակերպությունները մտահոգություններ են հնչեցնում առ այն, որ այն մշակվել ու խորհրդարան է ներկայացվել առանց քաղհասարակության մասնակցության եւ այդ օրենքում արտահայտված չեն իրենց կողմից տարիներ շարունակ հնչեցվող մտահոգությունները։ ՀՀ արդարադատության նախարար Դավիթ Հարությունյանը մեղադրել էր լրագրողական կազմակերպություններին ծուլության եւ անգործության մեջ՝ նշելով, որ «Հեռուստատեսության եւ ռադիոյի մասին» նոր օրենքի նախագիծը դրված է եղել «e-draft»-ում, սակայն քաղհասարակության կողմից ոչ մի առաջարկ չի ներկայացվել։


text: Առավոտյան մայրաքաղաքիս կենտրոնում փոքր պտույտ մը արեցի՝ Օպերայից մինչեւ Պուշկին-Աբովյան, հետո՝ որոշ ժամանակ անց, նույն ճանապարհով հետ։ Տպավորություն ստացա, որ կա՛մ Սանիթեքում բանվորների ու կարմիրբանակայինների հեղափոխական խորհուրդը գործադուլ է սկսել, կա՛մ էլ ոմանք հոգնել են կապիտալիստների համար աշխատելուց ու արձակուրդ են գնացել։ Մոտավորապես նույն զգացողությունն ունեցա նաեւ մեր շենքում։ Սպիտակող մազերս հուշում են, որ եթե աղբի տոպրակը աղբամուղը գցելուց 1.5 վայրկյան հետո լսվում է բարձր ու խուլ թրմփոց, նշանակում է աղբն արագ տեմպերով մոտենում է մեր՝ 6-րդ հարկին։ Բայց քանի որ վերջերս սկսել եմ մանր-մունր բաներից հաճախակի դժգոհել, ասեմ, որ մեր քաղաքը առավոտյան զովին շատ լավն է, դեռ չշոգած մարդիկ էլ են լավը ու ընդհանրապես, #ԿյանքըՀիասքանչԷ: Աղբյուր՝https://www.facebook.com/m.yalanuzyan/posts/997913820311535?ref=notif%C2%ACif_t=close_friend_activity%C2%ACif_id=1502440283110666


text: Օգոստոս 2011, N 8 ԱՇԽԱՐՀԸ ՕԳՈՍՏՈՍԻ ԸՆԹԱՑՔՈՒՄ Օգոստոսն առանձնակի բուռն էր եւ հագեցած համաշխարհային քաղաքական իրադարձություններով։ Ընդ որում՝ այդ իրադարձություններից մի քանիսը, անշուշտ, նշանային են եւ կանխորոշում են պատմության ընթացքը։ 2011թ. օգոստոսը երկար կհիշվի, իսկ այս ամսվա որոշ պահեր տեղ կգտնեն ապագա սերունդների պատմության դասագրքերում։ Եվ այսպես, օգոստոսի սկզբի գլխավոր նորություններից մեկը կարելի է համարել ԱՄՆ պետպարտքի շեմի բարձրացման պլանի համաձայնեցումը, ինչը թույլ տվեց խուսափել դեֆոլտից։ Այն բանից հետո, երբ հանրապետականներին եւ դեմոկրատներին կոնգրեսում հաջողվեց գոնե մի ինչ-որ փոխզիջման հասնել այս ցավոտ հարցի շուրջ, ԱՄՆ նախագահ Բարաք Օբաման Սպիտակ տանը հանդես եկավ պաշտոնական հայտարարությամբ։ «Ես ուզում եմ հայտարարել, որ երկու կուսակցությունների ներկայացուցիչները երկու պալատում համաձայնության եկան, որը թույլ կտա կրճատել դեֆիցիտը եւ խուսափել դեֆոլտից, իրադարձություն, որը կործանարար էֆեկտ կունենար մեր տնտեսության վրա»,- իր ելույթում ասաց Օբաման։ Ենթադրվող տեխնիկական դեֆոլտից երկու օր առաջ ԱՄՆ կոնգրեսի դեմոկրատական եւ հանրապետական կուսակցությունների առաջնորդները համաձայնության եկան այն օրինագծի շուրջ, որը նախատեսում է պետպարտքի լիմիտի բարձրացում 2,4 տրիլիոն դոլարով։ Այս միջոցառման հետ միաժամանակ 10 տարվա ընթացքում մեկ տրիլիոն դոլարով կկրճատվեն պետծախսերը։ ԱՄՆ պետպարտքի վերին շեմի բարձրացումը երկրին թույլ կտա ստանալ արտասահմանում պարտքերը մարելու համար անհրաժեշտ գումարը։ Ի դեպ, փոխզիջումը, որին հանգեցին հանրապետականները եւ դեմոկրատները, իսկական նվեր դարձավ Սպիտակ տան ղեկավարի համար, որն օգոստոսի 4-ին նշում էր իր 50-ամյա հոբելյանը։ Մի հետաքրքիր փաստ. Բարաք Օբաման դարձավ Միացյալ Նահանգների պատմության մեջ երրորդ նախագահը, որն իր կեսդարյա հոբելյանը նշում է պետության ղեկավարի պաշտոնում։ Փոխզիջումների պատրաստակամության մասին ամսվա առաջին օրերին սկսեցին խոսել Փհենյանում. ԿԺԴՀ ԱԳՆ-ն հայտարարեց, որ հյուսիսկորեական միջուկային ծրագրի շուրջ բազմակողմ բանակցությունները շուտով պետք է սկսվեն, ընդ որում՝ առանց նախապայմանների։ Հյուսիսկորեական միջուկային ծրագրի շուրջ վեցակողմ բանակցություններին մասնակցում են Միացյալ Նահանգները, Չինաստանը, Ռուսաստանը, Ճապոնիան, Հարավային Կորեան։ 2009թ. ապրիլին Հյուսիսային Կորեան միակողմանիորեն դադարեցրեց բանակցությունները, իսկ մեկ ամիս անց երկրորդ փորձնական միջուկային պայթեցումն իրականացրեց։ Այժմ ԿԺԴՀ-ն հայտարարում է, որ պատրաստ է դադարեցնել հետազոտությունները եւ փորձարկումները՝ տնտեսական օգնության դիմաց։ Այդ ընթացքում Թուրքիայում փոխվեց ռազմական ղեկավարությունը, ինչը, փորձագետների մեծամասնության կարծիքով, կարելի է համարել վարչապետ Էրդողանի հաղթանակը զինվորականների դեմ պայքարում, որոնք Թուրքիայի Հանրապետությունում աշխարհիկ կարգի երաշխավորներն են։ Ինչպես այն օրերին նշում էին շատ վերլուծաբաններ, այդ քայլով Էրդողանը մաքրեց պետության իսլամացման ճանապարհը։ Երկրի նախկին զինվորական ղեկավարությունը հուլիսի վերջին ամբողջ կազմով հրաժարական տվեց Ռեջեփ Թայիփ Էրդողանի կառավարության հետ ունեցած կոնֆլիկտի պատճառով։ Տարաձայնությունների հիմքում զինվորական դավադրության չդադարող հետաքննությունն է, որն իբր թուրքական իշխանությունները բացահայտել են 2008թ.։ 2010-ից, երբ սկսվեցին այս գործով ձերբակալությունները, վանդակաճաղերի հետեւում հայտնվեցին տասնյակ սպաներ, որոնք կասկածվում էին Էրդողանի իսլամամետ ռեժիմը տապալելու փորձի մեջ։ Օգոստոսի 5-ին հայտնի դարձավ, որ 2012թ. փետրվարի 12-ին Թուրքմենստանում տեղի կունենան նախագահական ընտրություններ։ Վերջին անգամ թուրքմենները նախագահ ընտրել են 2007թ.։ Ընտրությունները նշանակվեցին ցմահ նախագահ Սափարմուրադ Նիյազովի մահվանից հետո (2006թ. դեկտեմբերին)։ Ընտրություններում հաղթանակ տարավ ներկայում գործող պետության ղեկավար Գուրբանղուլի Բերդիմուհամեդովը։ 2011թ. օգոստոսին Թուրքմենստան վերադառնալու եւ նախագահական ընտրություններին մասնակցելու մտադրության մասին տեղեկացրին թուրքմենական ընդդիմության՝ արտաքսման մեջ գտնվող առաջնորդներ Խուդայբերդի Օրազովը եւ Նուրմուհամեդ Խանամովը։ Դրանից ոչ շատ առաջ Գուրբանղուլի Բերդիմուհամեդովը խոստացել էր, որ ընդդիմադիրների համար ընտրություններին մասնակցելու հավասար պայմաններ եւ հնարավորություններ կապահովի։ Իսկ ահա Ուկրաինայի նախկին վարչապետ Յուլիա Տիմոշենկոն, ամենայն հավանականությամբ, ստիպված կլինի հրաժեշտ տալ նախագահ լինելու երազանքին։ Բանն այն է, որ օգոստոսը նրա համար բախտորոշ դարձավ. օգոստոսի 5-ին Կիեւի Պեչորյան շրջանային դատարանն անսաց դատախազության փաստարկներին եւ որոշեց ձերբակալել Տիմոշենկոյին։ Մինչ այդ նա ստորագրություն էր տվել չբացակայելու մասին։ Փաստարկելով Տիմոշենկոյի ձերբակալության անհրաժեշտությունը՝ պետական մեղադրողը, մասնավորապես, առանձնացրել էր նախկին վարչապետի ոչ կոռեկտ պահվածքը դատարանում։ Ուկրաինայի գլխավոր դատախազությունը Տիմոշենկոյի դեմ երեք քրեական գործ է հարուցել՝ կապված 2007-2010թթ. վարչապետի պաշտոնում նրա իրականացրած գործունեության հետ։ Դրանցից մեկի շրջանակներում նա մեղադրվում է իշխանությունը չարաշահելու մեջ՝ 2009թ. հունվարին Ռուսաստանի հետ գազային համաձայնագրեր կնքելիս։ Գերագույն ռադայի՝ «Նավթոգազ Ուկրաինի» նավթային բաժնետիրական ընկերության եւ «Գազպրոմ» ԲԲԸ-ի միջեւ գազային համաձայնագրերի կնքման հանգամանքները քննող ժամանակավոր քննչական հանձնաժողովի հաշվետվությունում ասվում է, որ, 2009թ. Մոսկվայի հետ Կիեւի համար ոչ շահավետ գործարք կնքելով, Յուլիա Տիմոշենկոն, հավանաբար, համաձայնության է եկել ռուսական կողմի հետ։ Պատգամավորները կարծում են, որ Տիմոշենկոն գործել է սեփական շահերից ելնելով, քանի որ նրա «Ուկրաինայի միասնական էներգետիկ համակարգեր» ընկերությունը 450 միլիոն դոլարի պարտք ուներ «Գազպրոմին» եւ Ռուսաստանի պաշտպանության նախարարությանը։ Իսկ ինքը՝ «նարնջագույն լեդին», իր ձերբակալությունն անվանել է հաշվեհարդար քաղաքական ընդդիմախոսի հետ։ Չէին հասցրել ամերիկացիները թեթեւացած շունչ քաշել իրենց օրենսդիրների կարեւոր որոշումից հետո, երբ միջազգային վարկանիշային Standard & Poor's (S&P) գործակալությունն իջեցրեց ԱՄՆ երկարաժամկետ վարկային վարկանիշը։ Նման բան պատմության մեջ առաջին անգամ էր տեղի ունենում։ Բյուջետային դեֆիցիտի աճի հետ կապված երկյուղների ֆոնին ԱՄՆ վարկանիշն առավելագույն ,AAAե մակարդակից իջավ մինչեւ ,AA+ե մակարդակի։ Կանխատեսումը բացասական է, այսինքն՝ չի բացառվում, որ առաջիկա 1-1,5 տարում տեղի կունենա վարկանիշի հերթական անկում։ ԱՄՆ կառավարության ներկայացուցիչը վարկանիշային գործակալության որոշումը սխալ է համարել։ ԱՄՆ ֆինանսների նախարարությունն իր հերթին մեղադրեց S&P-ին ոչ ճիշտ հաշվարկների մեջ։ Աչքի է զարնում համանմանությունը Հայաստանի կառավարության հետ, որն անմիջապես այն բանից հետո, երբ Հայաստանը մտցվեց աշխարհի ամենավատ տնտեսություններն ունեցող երկրների ցանկում, սկսեց եռանդուն կերպով պաշտպանվել եւ արդարանալ՝ հերքելով եւ կասկածի տակ դնելով Forbes-ի վերլուծաբանների եզրահանգումները։ Բայց նման հանդուգն որոշումը թանկ նստեց S&P-ի վրա։ Վարկանիշն իջեցնելուց մի քանի օր անց ԱՄՆ իշխանությունները նախաձեռնեցին վարկանիշային գործակալության գործունեության ստուգումներ, իսկ ավելի ուշ հայտնի դարձավ, որ S&P-ի նախագահ Դիվեն Շարման թողնում է պաշտոնը։ Ահա այսպիսի ցուցադրական «պատիժ» կազմակերպեցին ամերիկյան իշխանությունները՝ աշխարհին ցույց տալով, որ չի կարելի ոտնձգել «ամենասրբազանի»՝ ֆինանսատնտեսական աշխարհում Ամերիկայի ունեցած հեղինակության հանդեպ։ Սակայն ամերիկացիների կոշտ գործողությունները բոլորի վրա չէ, որ ազդեցություն գործեցին։ Չինաստանն, օրինակ, խիստ դատապարտեց ԱՄՆ «անհեռանկար» քաղաքական քննարկումները դեֆոլտի կանխման մասին հարցերի կապակցությամբ եւ հայտարարեց, որ աշխարհին նոր կայուն պահուստային արժույթ է հարկավոր։ «Չինաստանը՝ աշխարհի հզորագույն տերության խոշորագույն վարկատուն, այժմ լիակատար իրավունք ունի պահանջելու ԱՄՆ-ից՝ լուծել պարտքի խնդիրը եւ ապահովել չինական ակտիվների պահպանվածությունը դոլարով»,- անկայուն ֆինանսական այն օրերին տեղեկացնում էր չինական «Սինհուա» գործակալությունը։ Պեկինն ուղղակի նշում էր, որ ԱՄՆ վարկային ռեյթինգի հետագա նվազումը կարող է խափանել համաշխարհային տնտեսության վերականգնումը եւ ֆինանսական նոր ցնցումներ առաջ բերել։ Օգոստոսին ԱՄՆ նախագահ Բարաք Օբաման ստորագրեց հրաման, որով արգելվում էր Միացյալ Նահանգներ մուտք գործել այն անձանց, որոնք կասկածվում են մարդու իրավունքների խախտումների եւ ցեղասպանության մեջ։ «Մուտքի իրավունքից զրկվում են բոլոր այն օտարերկրացիները, որոնք ծրագրել, հրամայել կամ օգնել են իրականացնել քաղաքացիական բնակչության դեմ բռնության զանգվածային գործողություններ՝ ըստ ռասայական պատկանելության, ըստ սեռի, սեռական կողմնորոշման, ըստ որոշակի ցեղային եւ սոցիալական խմբերի պատկանելության, ինչպես նաեւ ըստ քաղաքական հայացքների։ Արգելվում է նաեւ բոլոր նրանց մուտքը, ովքեր մասնակցել են ռազմական հանցագործությունների»,- նշվում է փաստաթղթում։ Ամենեւին էլ տարօրինակ չէ, որ այդ ցանկում չի հայտնվել գեներալ Մանվել Գրիգորյանը, որն աչքի է ընկել ՀՀ Արմավիրի մարզի խաղաղ բնակչության հանդեպ հազվադեպ բռնության ակտերով։ Տարօրինակ չէ այն պատճառով, որ գեներալ Գրիգորյանը, որ անցել էր Լեւոն Տեր-Պետրոսյանի «ժողովրդի» կողմը, մինչեւ վերջերս (գուցե նաեւ առայսօր) ՀՀ տարածքում քաղաքական հողի վրա հետապնդվող անձանց ցուցակում էր։ Օբաման կարգադրել է նաեւ ստեղծել Չարագործությունների կանխման գործակալություն, որը հսկողություն կսահմանի բռնության խոշոր ակտերի պոտենցիալ հնարավորության հանդեպ ողջ աշխարհում։ Սպիտակ տան ղեկավարի կարծիքով՝ «հոլոքոստից 66 եւ Ռուանդայում քաղաքացիական պատերազմից 17 տարի հետո ԱՄՆ-ում դեռ խոշորամասշտաբ հանցագործությունների եւ ցեղասպանության կանխման մեխանիզմ չի ստեղծվել»։ Եվ ոչ մի խոսք 20-րդ դարասկզբի ամենասարսափելի հանցագործության՝ Օսմանյան կայսրությունում Հայոց ցեղասպանության մասին... Այնպիսի երկրների «ժողովրդավարայնացումը», ինչպիսին է Աֆղանստանը, նեխած պտուղներ տվեց, եւ այդ նեխածությունը սպառնում էր տարածվել Կենտրոնական Ասիայի տարածաշրջանում։ Թեեւ ամերիկացիները եւ նրանց եվրոպական դաշնակիցները ոչ մի կերպ չէին ցանկանում նկատել իրենց գործողությունների հետեւանքները՝ համառորեն պնդելով, որ իրենց կամպանիան Աֆղանստանում հաջողություն է ունեցել, այնուամենայնիվ, այդ երկրի մերձավոր հարեւանները սկսել են լուրջ անհանգստություն ցուցաբերել։ Այսպես, ՀԱՊԿ գլխավոր քարտուղար Նիկոլայ Բորդյուժան ՌԴ նախագահ Դմիտրի Մեդվեդեւին պատմել է Կենտրոնական Ասիայում տիրող իրավիճակի մասին։ Ըստ Բորդյուժայի՝ ներկայում Կենտրոնական Ասիայում նկատվում է ծայրահեղական խմբավորումների ակտիվացում։ «Երիտասարդության զգալի մասը պատրաստություն է անցնում Աֆղանստանի եւ Պակիստանի ճամբարներում։ Ահաբեկչական կազմավորումների ներխուժման սպառնալիք կա»,- տեղեկացրել է Բորդյուժան։ Նա հայտարարել է, որ ՀԱՊԿ մի շարք պետություններ ռազմատեխնիկական օգնության կարիք կունենան։ «Ռուսաստանը միշտ շահագրգռված է ՀԱՊԿ պոտենցիալի մեծացմամբ»,- իր հերթին ասել է Դ.Մեդվեդեւը։ Օգոստոսի 8-ին Հարավային Օսիայում եւ Ռուսաստանում հիշում էին 2008թ. ողբերգական իրադարձությունները։ Այդ օրը լրացավ Հարավային Օսիայում հնգամյա պատերազմի երեք տարին։ Վրաստանի եւ Հարավային Օսիայի միջեւ լոկալ պատերազմի մեջ ներքաշվեցին Ռուսաստանը եւ Աբխազիան։ Պատերազմի զոհ դարձան հարյուրավոր բնակիչներ եւ տասնյակ ռուս զինվորականներ։ 2008թ. օգոստոսի 7-ի լույս 8-ի գիշերը, հրետանային կենտրոնացված նախապատրաստությունից հետո, վրացական զորքերը մտան Հարավային Օսիայի մայրաքաղաք Ցխինվալ։ Ագրեսիայի համար պաշտոնական առիթ էր հանդիսացել, ըստ Թբիլիսիի հայտարարության, հրադադարի ռեժիմի խախտումը խռովարար հանրապետության կողմից։ Օգոստոսի 8-ին Հարավային Օսիայի կողմից հակամարտության մեջ մտավ Ռուսաստանը, ինչը դարձավ վրացական կողմին խաղաղություն պարտադրելու գործողության սկիզբը։ Եվ արդեն օգոստոսի 12-ին Մոսկվան հայտարարեց, որ առաջադրված խնդիրները հաջողությամբ կատարվել են։ Իսկ օգոստոսի 26-ին ՌԴ նախագահ Դմիտրի Մեդվեդեւը հրաման ստորագրեց Աբխազիայի եւ Հարավային Օսիայի անկախությունը ճանաչելու մասին։ 2011թ. օգոստոսին այսպես կոչված եվրոպական հանդուրժողականությունն սկսեց ճաքեր տալ. օգոստոսի 6-ին Լոնդոնի հյուսիսային Տոտենհեմ շրջանում զանգվածային անկարգություններ սկսվեցին։ Դրանք հաջորդեցին այն հանրահավաքին, որը տեղի էր ունեցել փոխհրաձգության ժամանակ ոստիկանության կողմից տեղի բնակչի սպանության առիթով։ Այնուհետեւ հուզումները վերածվեցին թալանի եւ մարոդյորության։ Լոնդոնի հետեւից «պայթեցին» նաեւ խոշոր մյուս քաղաքները, այդ թվում եւ Լիվերպուլն ու Բիրմինհեմը։ Սքոթլանդ յարդի տվյալներով՝ միայն Լոնդոնում զանգվածային անկարգություններին մասնակցել է մոտ 30 հազար մարդ։ Ձերբակալվածների թիվը հասել է մինչեւ երկու հազարի։ Այն բանից հետո, երբ դժվարությամբ հաջողվեց ճնշել անկարգությունները, բրիտանական իշխանություններն սկսեցին խորհել հետագա գործողությունների մասին։ «Սարքել կոտրված հասարակությունը». իր առջեւ նման խնդիր դրեց Մեծ Բրիտանիայի վարչապետ Դեւիդ Քեմերոնը։ «Մարդկային բնության որոշ վատթարագույն դրսեւորումներին պետությունը համբերատարությամբ էր վերաբերվում, ներողամտորեն։ Եվ մարդիկ լրիվ բարոյազրկվել են։ Ունե՞նք արդյոք վճռականություն՝ դիմակայելու բարոյական կոլապսին, որը ձեւավորվել է մեր երկրի տարբեր մասերում վերջին մի քանի սերնդի կյանքի ընթացքում։ Ես կարծում եմ, որ բնակչության մեծամասնությունը ոչ միայն վստահ է սրանում, այլեւ բղավում է այս մասին՝ կառավարությունից կոշտ միջոցներ սպասելով։ Ես անհամեմատ ավելի շատ կխոսեմ այդ միջոցների անհրաժեշտության մասին, որովհետեւ այդպիսի անհրաժեշտություն կա։ Մենք բավականաչափ բարձր չենք հայտարարել մեր «զրոյական հանդուրժողականության» մասին, բայց սա այն միտքն է, որը մենք ուզում ենք տեղ հասցնել»,- խոստովանել է վարչապետը բրիտանական ԶԼՄ-ներին տված հարցազրույցում։ Zero tolerance մարտավարությունը ժամանակին կիրառվում էր Միացյալ Նահանգներում, որտեղ ամենափոքր իրավախախտումների համար խուլիգաններն իշխանություններից մի լավ պատժվում էին։ Եվ անպատժելիության զգացումը, նման այն բանին, ինչն օգոստոսյան օրերին վարակել էր բրիտանական ներգաղթյալներին, իսպառ անհետացել էր։ Այնինչ, շատ փորձագետներ նշում են, որ բրիտանացիները հազիվ թե կարողանան հրաժարվել հանդուրժողության քաղաքականությունից։ Չէ՞ որ նույնիսկ ամենասարսափելի ջարդարարությունների եւ համատարած մարոդյորության ժամանակ էթնիկ խմբավորումների դերի մասին չգիտես ինչու դիտավորյալ լռում էին։ Իսկ ոմանք էլ ընդհանրապես մռայլ կանխատեսումներ էին անում՝ հայտարարելով, որ Բրիտանիային եւ ընդհանրապես ողջ «պոլիտկոռեկտ» Եվրոպային հաստատ ռասայական հուզումների ժամանակներ են սպասվում։ Այդ նույն օրերին եվրոպական մեկ այլ երկրում՝ հանգիստ Էստոնիայում, աղմկալի միջադեպ տեղի ունեցավ։ Օգոստոսի 11-ին պաշտպանության նախարարության շենքի վրա հարձակվեց 57-ամյա ռուսալեզու իրավաբան Կարեն Դրամբյանը։ Հատուկ գործողության ընթացքում զավթիչը սպանվեց հատուկջոկատայինների կողմից։ Երկրի վարչապետ Անդրուս Անսիպը ենթադրություն արեց, որ «էստոնական հրձիգին» ոգեւորել էին նորվեգացի ահաբեկիչ Անդրես Բրեյվիկի գործողությունները։ Հատուկ ծառայությունները պարզել են, որ Կարեն Դրամբյանն Էստոնիայի Միավորված ձախ կուսակցության անդամ է։ Կուսակցությունում կարծում են, որ Դրամբյանի հարձակումը կարող էր պայմանավորված լինել Էստոնիայի ոչ բնիկ, այդ թվում նաեւ ռուսալեզու բնակչության իրավունքների ոտնահարման դեմ բողոքով։ Ենթադրաբար իրավաբանն ընտրել էր ռազմական նախարարությունն այն պատճառով, որ նրա ղեկավար Մարտ Լաարը հայտնի նացիոնալիստ է եւ ոչէստոնացիների հանդեպ կոշտ քաղաքականության կողմնակից։ Դրամբյանին հուսահատ այս քայլին կարող էին մղել նաեւ անձնական դրդապատճառները. նա ծանր հիվանդ էր, ընտանեկան ողբերգություն էր ունեցել, զրկվել իրավաբանական պրակտիկայից այն պատճառով, որ էստոներենի իմացության տեղեկանք չուներ։ Ինչպես տեսնում ենք, ամեն ինչ չէ, որ հանգիստ է «Եվրոպական թագավորությունում»։ Օգոստոսի 11-ին նախագահ Սերժ Սարգսյանն աշխատանքային այցով մեկնեց Կիպրոսի Հանրապետություն։ Հայաստանի ղեկավարն իր կիպրոսցի գործընկերոջ՝ Դիմիտրիս Խրիստոֆիասի հետ Լիմասոլ նավահանգստում մասնակցել է «Արմենիա» առագաստանավի շուրջերկրյա ճամփորդության ավարտի պատվին նվիրված հանդիսավոր արարողությանը։ Ողջունելով «Արմենիայի» անձնակազմի անդամներին՝ նախագահ Սարգսյանը նշեց, որ գիտական արշավախմբի անդամները ճամփորդության գաղափարը նավարկության երկու տարիների ընթացքում պատվով են կատարել։ «Դուք ոչ միայն շուրջերկրյա ճանապարհորդություն եք կատարել, հատել եք երեք օվկիանոս եւ տասնյակ ծովեր, այլեւ անցել եք երկրագնդի ամենատարբեր անկյուններում սփռված Սփյուռքի դժվարին ճանապարհներով` Հայրենիքի շունչը հաղորդելով մեր համայնքներին, նորովի իմաստավորելով մեր ինքնության բանաձեւը եւ տարբեր աշխարհամասերում սփռված` մեր մշակույթի կոթողները»,- ընդգծել է Սերժ Սարգսյանը։ Կիպրոսից Սերժ Սարգսյանն ուղեւորվեց Աստանա՝ մասնակցելու համար ՀԱՊԿ անդամ երկրների ղեկավարների ոչ պաշտոնական գագաթաժողովին։ Հանդիպմանը մասնակցում էին նաեւ Ռուսաստանի նախագահ Դմիտրի Մեդվեդեւը, Ղազախստանի նախագահ Նուրսուլթան Նազարբաեւը, Բելառուսի նախագահ Ալեքսանդր Լուկաշենկոն, Տաջիկստանի նախագահ Էմոմալի Ռահմոնը եւ Ղրղզստանի նախագահ Ռոզա Օթունբաեւան։ Գագաթաժողովի ընթացքում քննարկվեց, մասնավորապես, մերձավորարեւելյան, հյուսիսաֆրիկյան եւ աֆղանստանյան իրավիճակը, ինչպես նաեւ ՀԱՊԿ պատասխանատվության գոտում բնական եւ տեխնածին աղետների կանխման, վերահսկողության եւ դրանց հետեւանքների վերացման հարցերը։ ՀԱՊԿ անդամ երկրների ղեկավարների օգոստոսյան գագաթաժողովը կարելի է բեկումնային համարել այս կազմակերպության համար։ Ղազախստանի մայրաքաղաքում անցկացված հանդիպումից մի քանի օր հետո Ռուսաստանի նախագահը տեղեկացրեց, որ կազմակերպության անդամները ծրագրում են ավելի հստակ եւ համախմբված դիրքորոշումներ որդեգրել հիմնական հարցերի շուրջ։ «Գագաթաժողովի ժամանակ, որն անցավ Ղազախստանում, մեզ հաջողվեց մշակել մի ամբողջ շարք հետաքրքիր գաղափարներ, որոնց շուրջ, ես հույս ունեմ, արդեն ամենամյա պաշտոնական գագաթաժողովի ժամանակ, որը տեղի կունենա Մոսկվայում, մենք կկարողանանք հասնել վերջնական պայմանավորվածության։ Խոսքն այն մասին է, որ ՀԱՊԿ անդամների դիրքորոշումն ավելի հստակ եւ ավելի համախմբված լինի, եւ որ մենք գործնականում բոլոր հարցերով առաջ ընթանանք՝ միասնական դիրքորոշումներով եւ անախորժությունների դեպքում օգնենք մեկմեկու»,- պարզաբանել է նախագահ Մեդվեդեւը։ Նա նաեւ տեղեկացրել է (եւ դա, անշուշտ, նրա հայտարարության շատ կարեւոր մասն է), որ ՀԱՊԿ վերջին գագաթաժողովի պայմանավորվածությունները հիմնականում վերաբերում են փոխօգնությանը հակամարտային իրավիճակի ստեղծման պարագայում։ Ամռան վերջին ամիսը դարձավ Մոսկվայի եւ Մինսկի միջեւ փոխըմբռնման ժամանակաշրջան, բայց հակառակն էր ռուս-ուկրաինական հարաբերություններում։ Օգոստոսի 16-ին Ռուսաստանի վարչապետ Վլադիմիր Պուտինը հայտարարեց, որ 2012-ից Բելառուսը Ռուսաստանից գազ կստանա «ինտեգրացիոն նվազեցվող գործակցով»։ Մի քանի օր անց Ռուսաստանի նախագահ Դմիտրի Մեդվեդեւը հայտարարեց, որ Ուկրաինան կարող է դիմել Ռուսաստանին՝ գազի «ինտեգրացիոն» զեղչի խնդրանքով, ինչպես դա մինչ այդ արել էր Բելառուսը։ «...Թող Ուկրաինան մեզ շահագրգռի, որ մեզ համար հետաքրքիր լինի մտածել ապագայում նման համագործակցության մասին»,- մասնավորապես ասել է Մեդվեդեւը։ Որպես օրինակ նա նշել է Բելառուսի հետ ձեռք բերված փոխզիջումը. Մինսկին խոստացվել է այսպես կոչված ինտեգրացիոն զեղչ Մաքսային միությանը մասնակցության համար եւ համաձայնություն՝ Ռուսաստանին վաճառելու «Բելտրանսգազը»։ «Ինձ թվում է, որ ահա այս ճանապարհով պետք է գնան մեր ուկրաինացի բարեկամները»,- հավելել է Դմիտրի Մեդվեդեւը։ Օգոստոսին բուռն զարգացում ստացան իրադարձությունները Սիրիայի իրավիճակի շուրջ։ Ամսվա կեսին Թուրքիայի արտգործնախարար Ահմեթ Դավութօղլուն պաշտոնական Դամասկոսին կոչ արեց անհապաղ դադարեցնել ռազմական գործողությունները բողոքի ակցիաների մասնակիցների դեմ, որոնք շարունակվում են երկրի մի շարք շրջաններում։ Ելույթ ունենալով Անկարայում՝ Դավութօղլուն նշել է, որ եթե սիրիական իշխանությունները շարունակեն ուժ կիրառել խաղաղ քաղաքացիների դեմ, նրանց հետ «այլեւս խոսելու բան չի լինի»։ Մի քանի օր անց Սիրիայի նախագահ Բաշար Ասադը հեռախոսազրույց ունեցավ ՄԱԿ գլխավոր քարտուղար Պան Գի Մունի հետ։ Զրույցի ժամանակ Սիրիայի ղեկավարը հայտարարեց, որ դադարեցնում է բանակային բոլոր գործողությունները երկրում։ Չնայած դրան՝ օգոստոսի 18-ին ԱՄՆ-ը, Մեծ Բրիտանիան, Գերմանիան եւ Ֆրանսիան նախագահ Բաշար Ասադին հորդորեցին համաձայնել ընդդիմության պահանջներին եւ հրաժարական տալ։ ԱՄՆ նախագահ Բարաք Օբաման հայտարարեց նաեւ Սիրիայի իշխանությունների` Միացյալ Նահանգների տարածքում գտնվող բոլոր ակտիվների կալանքի մասին եւ արգելք դրեց Սիրիայից նավթի եւ գազի ներմուծման վրա։ Միեւնույն ժամանակ, նա պարզաբանեց, որ ԱՄՆ-ը Սիրիայի ժողովրդին իշխանափոխություն չի պարտադրի։ Սպիտակ տունը հայտարարեց, որ առայժմ չի պատրաստվում հետ կանչել իր դեսպանին Դամասկոսից։ Սակայն Ռուսաստանում համաձայն չէին ԱՄՆ նախագահ Բարաք Օբամայի հորդորներին, որը պահանջում էր Սիրիայի նախագահ Բաշար Ասադի հրաժարականը։ «Մենք նման կոչերը չենք պաշտպանում եւ կարծում ենք, որ հենց հիմա է հարկավոր ժամանակ տալ նախագահ Ասադի ռեժիմին այն բանի համար, որ իրականացնի բարեփոխական բոլոր գործընթացները, որոնց մասին հայտարարվել է»,- ռուսական ԶԼՄ-ներին ասել է Ռուսաստանի ԱԳՆ աղբյուրը։ «Եվ ամենագլխավորը Ասադի հայտարարությունն է այն մասին, որ նրանք դադարեցնում են ռազմական բոլոր գործողությունները։ Սա շատ կարեւոր տեղաշարժ է, եւ հենց դա էլ վկայում է Ասադի եւ սիրիական իշխանությունների՝ բարեփոխումների ճանապարհով ընթանալու մտադրության մասին։ Մենք դա պաշտպանում ենք եւ այս ուղղությամբ ամեն կերպ խրախուսում ենք սիրիացիներին»,- տեղեկացրել է աղբյուրը։ Այդ ընթացքում Սիրիա մեկնեց ռուսական ոչ պաշտոնական պատվիրակություն՝ տեղում ծանոթանալու այդ երկրում կատարվող իրադարձություններին։ Արաբական երկրների հետ Ռուսաստանի Բարեկամության եւ գործնական համագործակցության ընկերության նախագահ Վյաչեսլավ Մատուզովը «Գոլոս Ռոսիի»-ին տված հարցազրույցում տեղեկացրել է, որ այդ երկրում «կյանքն ընթանում է սովորական նորմալ հունով»։ «Այն ամենը, ինչ լսում ենք համաշխարհային ալիքներով, դա միանգամայն այլ կյանք է։ Սիրիայում տեղեկատվական պատերազմ է ընթանում, եւ մենք, այսօր գտնվելով Դամասկոսում, հիանալի տեսնում ենք այդ պատերազմի արդյունքները։ Սիրիան հանգիստ երկիր է, բայց այն փորձում են ցնցել, գրգռել եւ նրանից հրեշ սարքել՝ հետագա օտարերկրյա միջամտության համար։ Ոչ ոք իրավունք չունի այլ երկրներին թելադրել, թե ինչ նախագահ պետք է լինի այդ երկրում։ Նման իրավունք չեն շնորհել ոչ Միացյալ Նահանգների, ոչ էլ այլ երկրների նախագահներին։ Դա ՄԱԿ Կանոնադրության խախտում է, միջազգային իրավունքի խախտում։ Դամասկոսը հանգիստ է։ Դամասկոսն ապրում է իր սովորական կյանքով։ Խանութները բաց են, ժողովուրդը զբոսնում է, առեւտուր անում, հայհոյում իր կառավարությանը, երբ այն արժանի է դրան, բայց ոչ ոք չի պատրաստվում տապալել այն, բացի Միացյալ Նահանգների ղեկավարությունից»,- ասել է Մատուզովը։ 1991թ. օգոստոսի 19-ին հայտարարվեց, որ երկրի ողջ իշխանությունը վերցնում է ինքնահռչակ Արտակարգ դրության պետական կոմիտեն։ Այն գլխավորեց ԽՍՀՄ փոխնախագահ Գենադի Յանաեւը։ ԽՍՀՄ նախագահ Միխայիլ Գորբաչովին փակել էին Ղրիմի նստավայրում։ Երկրի մի շարք շրջաններում արտակարգ դրություն մտցվեց։ Զորքեր մտան Մոսկվա։ Նույն օրը ՌԽՖՍՀ նախագահ Բորիս Ելցինը ԱԴՊԿ գործողությունները պետական հեղաշրջում անվանեց։ Հազարավոր մարդիկ էին հավաքվել Սպիտակ տան մոտ, որը դարձել էր դիմադրության կենտրոնը։ Օգոստոսի 21-ի գիշերը Մոսկվայում բախում տեղի ունեցավ ՌԽՖՍՀ կառավարության կողմնակիցների եւ զինվորականների միջեւ։ Երեք մարդ զոհվեց։ Օգոստոսի 22-ին ԱԴՊԿ անդամները ձերբակալվեցին։ Հաջորդ մի քանի ամիսներին խորհրդային հանրապետությունների մեծամասնությունն անկախություն հռչակեց, իսկ դեկտեմբերի 26-ին ԽՍՀՄ-ը վերջնականապես դադարեց գոյություն ունենալուց։ Այդ նույն օրը թալիբներն ինքնատիպ կերպով «նշեցին» Բրիտանիայից Աֆղանստանի անկախացման 92-ամյակը։ Գրոհայինները հզոր պայթյունների շարք իրականացրին Քաբուլի կենտրոնում։ Ահաբեկիչների թիրախ դարձավ Բրիտանական խորհրդի շենքը։ Աֆղանստանի անվտանգության մարմինների տվյալներով՝ գործի էր դրվել չորս պայթուցիկ սարք։ Ահաբեկչական գործողությունների զոհերը 8-ն էին, վիրավորվեց 10 մարդ։ Նույն օրն անհանգիստ էր նաեւ հարեւան Պակիստանում։ Սուննիական մզկիթներից մեկում, որը գտնվում է Աֆղանստանի հետ սահմանին, այսպես կոչված Ցեղերի գոտում, պայթյուն որոտաց։ Ըստ տարբեր տվյալների՝ 20-30 մարդ զոհվեց, ավելի քան 70-ը վիրավորվեց։ Պայթյունը տեղի ունեցավ ուրբաթօրյա աղոթքի ժամանակ։ Մզկիթում այդ պահին մոտ 300 մահմեդական կար։ Մզկիթի շենքն ավերվեց։ Օգոստոսի 22-ին լիբիական ապստամբներն իրենց վերահսկողության տակ վերցրին Տրիպոլիի գրեթե ողջ տարածքը՝ բացի Բաբ ալ-Ազիզիա ոչ մեծ թաղամասից, որտեղ էր գտնվում Մուամար Քադաֆիի նստավայրը։ Մի քանի օր անց ընդդիմադիրներին հաջողվեց զավթել նաեւ Ջամահիրիայի առաջնորդի նստավայրը։ Գնդապետ Քադաֆիի կողմնակից ուժերը գրավեցին նրա հարազատ քաղաքը՝ Սիրթը՝ դաժան դիմադրություն ցույց տալով ապստամբներին։ Քադաֆիի գտնվելու վայրի մասին ոչինչ հայտնի չէր, սակայն քաջության եւ արիության համար «լիբիական առյուծ» հռչակված գնդապետը ժամանակ առ ժամանակ հանդես էր գալիս հայտարարություններով՝ իր կողմնակիցներին կոչ անելով մինչեւ հաղթական ավարտ շարունակել պայքարը։ Տրիպոլին զավթելուց հետո հայտնի դարձավ, որ Քադաֆիի հենակետը գրոհելու գործողությունը մշակված էր ՆԱՏՕ-ի կողմից՝ լիբիական ընդդիմության ղեկավարության հետ համատեղ։ Վկայակոչելով Բրյուսելի դիվանագիտական շրջանակները՝ Associated Press գործակալությունը նույնպես տեղեկացրեց, որ Լիբիայի տարածքում գործում էին հատուկ նշանակության խմբեր Մեծ Բրիտանիայից, Ֆրանսիայից եւ Արեւելյան Եվրոպայի երկրներից։ Օգոստոսի 28-ին Քադաֆիի պաշտոնական ներկայացուցիչը հայտարարեց, որ գնդապետը պատրաստ է բանակցություններ սկսել իշխանական լիազորությունները հանձնելու մասին։ Սակայն ավելի ուշ ապստամբների կառավարության՝ Ազգային անցումային խորհրդի (ԱԱԽ) ներկայացուցիչները հայտարարեցին, որ չեն համաձայնի բանակցություններին, եթե գնդապետը չհանձնվի։ «Մեզ նույնիսկ պարզ չէ, թե որտեղ է նա գտնվում։ Ոչ մի բանակցություն չի լինի, քանի դեռ Քադաֆին չի հանձնվել»,- ընդգծեց ԱԱԽ տնտեսական եւ ֆինանսական հարցերով քարտուղար Ալի Թարխունին։ Իսկ այդ ընթացքում եւ՛ միջազգային դիտորդների, եւ՛ արեւմտյան երկրների ղեկավարների համար պարզ չէ, թե ինչ է լինելու Լիբիայի հետ հետագայում։ Դեռ վաղ է խոսել Լիբիայում զինված հակամարտության դադարեցման մասին։ Նույնիսկ եթե Քադաֆիի զորքերի դիմադրությունը դադարեցվի եւ գնդապետը ձերբակալվի, երկրի ապագան բավական աղոտ կմնա։ Երկրի հասարակությունը բաժանված է ցեղերի, որոնցից շատերը դեռ չեն հայտարարել, թե ընդունում են Ազգային անցումային խորհրդի իշխանությունը։ Իսկ դա նշանակում է, որ Լիբիայում կարող է նաեւ պարտիզանական պատերազմ սկսվել, մանավանդ որ ցեղերի ավելի քան 80%-ն այս կամ այն կերպ աջակցում է Քադաֆիին։ «Ազգային անցումային խորհուրդը, որը հույս ունի գլխավորել երկրի վերակառուցման գործընթացը, հազիվ թե կարողանա գլուխ հանել այս խնդրից՝ առանց դրսի օգնության։ Այն հիմա արդեն կախված է Եվրոպայից եւ ԱՄՆ-ից եկող խոշորածավալ մատակարարումներից։ Բայց որքանո՞վ Արեւմուտքն իրեն թույլ կտա միջամտել այս ամենին։ Միայն փողո՞վ, թե՞ գուցե ՄԱԿ խաղաղարարների օգնությամբ»,- հարցնում է Der Spiegel-ը։ Գերմանական պարբերականի լրագրողների կարծիքով՝ ածխաջրածիններով հարուստ երկրի գործերին չափից ավելի միջամտությունը տպավորություն կստեղծի, թե նպատակը բնական պաշարների նկատմամբ վերահսկողություն սահմանելն է։ Անկեղծ ասած՝ նման տպավորությունն արդեն վաղուց է ստեղծվել, միայն թե դա հազիվ թե վրդովեցնի Արեւմուտքին։ Անվիճելի է Der Spiegel ամսագրի մեկնաբանների մեկ այլ պնդում, որ ռեժիմի անկումից հետո երկիրը կարող է վերածվել վառոդով լի տակառի։ Սակայն առայժմ ցամաքային խաղաղարարների գործողությունների մասին խոսք չկա։ Առայժմ Ազգային անցումային խորհուրդն իր արեւմտյան հովանավորների օգնությամբ փորձում է ճնշել Քադաֆիի ուժերի դիմադրության վերջին օջախները եւ ինչ-որ կերպ կարգավորել երկրի կյանքը, նախապատրաստվել ընտրություններին։ Մի խոսքով՝ չփորձենք գուշակել, թե ինչպես կզարգանան իրադարձությունները Լիբիայում, քանի որ, անկեղծ ասած, հիմա դա ոչ ոք անել չի կարող։ Օգոստոսի 23-ին Թուրքիայի նոր գումարման խորհրդարանն օրակարգից հանեց հայ-թուրքական արձանագրությունները։ Ինչպես տեղեկացնում են թուրքական լրատվամիջոցները, այս փաստաթղթերն անվավեր հայտարարելու ընթացակարգն անցկացվեց խորհրդարանական կանոնակարգին համապատասխան. նախորդ գումարման խորհրդարանի՝ կես տարվա ընթացքում չվավերացրած բոլոր փաստաթղթերը նոր գումարման օրենսդիր մարմնի կողմից հայտարարվում են ուժը կորցրած։ Բացի այդ, Թուրքիայի նոր խորհրդարանը կարծում է, որ երկկողմ հարաբերությունների կարգավորման եւ հայ-թուրքական սահմանի բացման հարցն այսուհետ Անկարայի արտաքին քաղաքական օրակարգում գերակայություն չի համարվում։ Հայ-թուրքական արձանագրությունների հետ միասին անվավեր հայտարարվեցին ավելի քան 850 այլ օրինագծեր։ Ամսվա վերջին Իսրայելի եւ Թուրքիայի հարաբերությունները հասան առավելագույն լարվածության։ Վերջինի իշխանություններն ԱՄՆ-ին հայտնեցին, որ Իսրայելի` ներողություն խնդրելուց հրաժարվելն անցած տարի այսպես կոչված «խաղաղության նավատորմիղի» զավթման համար «կհանգեցնի երկրների միջեւ հարաբերությունների հետագա վատթարացման»։ Ինչպես այդ օրերին տեղեկացնում էին թուրքական ԶԼՄ-ները, Թուրքիայի վարչապետ Ռեջեփ Թայիփ Էրդողանը դիտարկում էր Իսրայելի հետ քաղաքական եւ տնտեսական կապերը խզելու հնարավորությունը։ Սակայն, ինչպես գրում էր իսրայելական մամուլը, չնայած Թուրքիայի սպառնալիքներին, Իսրայելի վարչապետի՝ ներողություն չխնդրելու որոշումը վերջնական է։ Օգոստոսի վերջին քաղաքական մեծ նախաձեռնությամբ հանդես եկավ Վլադիմիր Պուտինը։ Ռուսաստանի վարչապետն առաջարկեց օրենսդրորեն ամրապնդել ներկուսակցական ընտրությունները կամ, ինչպես այլ կերպ անվանում են դրանք՝ «փրայմերիզները»։ Ավելին, Պուտինը կարծում է, որ նման գործելակերպը կարելի է կիրառել տարածաշրջանային եւ անգամ մունիցիպալ մակարդակներում: «Խնդրում եմ մտածել այն բանի շուրջ, որ այդօրինակ նախնական քվեարկությունը դառնա նորմ քաղաքական բոլոր կուսակցությունների համար եւ համապատասխան փոփոխություններ մտցնել գործող օրենսդրության մեջ»,- հայտարարել է Պուտինը Համառուսական ժողովրդական ճակատի համակարգող խորհրդի հետ հանդիպման ժամանակ։ Ամսվա վերջը հաղթական էր ԱՄՀ նախկին ղեկավար Դոմինիկ Սթրոս-Կանի համար։ Օգոստոսի 23-ին Նյու Յորքի գլխավոր դատարանը փակեց Սթրոս-Կանի դեմ քրեական գործը, որը մեղադրվում էր Sofitel հյուրանոցի աղախնի՝ Նաֆիսատու Դիալոյի դեմ սեռական հողի վրա բռնի արարքներ գործադրելու մեջ։ Գործը փակելու համար հիմք էր հանդիսացել դատախազության հայտարարությունն այն մասին, որ անհնար է երդվյալ ատենակալների դատարանում պաշտպանել մեղադրանքը՝ «հայցվորի հանդեպ վստահության կորստի պատճառով»։ Հայցվորը մինչեւ վերջ անկեղծ չի եղել եւ մոլորության մեջ է գցել հետաքննությանն իր անցյալի եւ ներկայի հետ կապված հարցերում։ Այնինչ ֆրանսիական սոցիալիստների կուսակցությունում չեն բացառում Դոմինիկ Սթրոս-Կանին հանրապետության նախագահի պաշտոնին առաջադրելու հնարավորությունը։ «Նա ինքը պետք է որոշում կայացնի ներկուսակցական ընտրություններին մասնակցելու մասին»,- ավելի վաղ հայտարարել էր սոցիալիստների կողմից պետության ղեկավարի պաշտոնին առաջադրված թեկնածու Ֆրանսուա Օլանդը։ Դոմինիկ Սթրոս-Կանը սոցկուսակցությունից նախագահի պաշտոնի ամենահավանական թեկնածուն էր համարվում մինչեւ Նյու Յորքում ս.թ. մայիսին ձերբակալվելը։ Նա արդեն նախագահի պաշտոնի համար առաջադրվել էր 2007թ. նախագահական ընտրություններում, բայց զիջել էր Սեգոլեն Ռուայալին, որն իր հերթին ընտրություններում պարտվեց Նիկոլա Սարկոզիին։ Օգոստոսի 26-ին Աբխազիայում տեղի ունեցան արտահերթ նախագահական ընտրություններ, որոնք նշանակվել էին 2011թ. մայիսին Սերգեյ Բաղափշի մահվան կապակցությամբ։ Հանրապետական ԿԸՀ վերջնական տվյալներով՝ ընտրություններում հաղթանակ տարավ արդեն նախկին փոխնախագահ Ալեքսանդր Անկվաբը։ Քվեարկության ավարտից անմիջապես հետո Եվրամիության եւ ՆԱՏՕ ներկայացուցիչները, ինչպես սպասվում էր, հայտարարեցին, թե չեն ընդունում Աբխազիայում նախագահական ընտրությունների լեգիտիմությունը։ Արտաքին քաղաքականության եւ անվտանգության գծով ԵՄ գերագույն հանձնակատար Քեթրին Էշթոնը եւ ՆԱՏՕ գլխավոր քարտուղար Անդերս Ֆոգ Ռասմուսենը հիշեցրին այն մասին, որ իրենց կազմակերպությունները հանդես են գալիս հօգուտ Վրաստանի տարածքային ամբողջականության, ինչպես դա պահանջում են միջազգային իրավունքի նորմերը։ «Եվրամիությունը նման ընտրությունների անցկացման համար ոչ մի լեգալ կամ սահմանադրական հիմքեր չի տեսնում»,- հայտարարեց Էշթոնը։ «Այդ ընտրությունների անցկացումը չի նպաստում Վրաստանում իրավիճակի խաղաղ կարգավորմանը»,- մասնավորապես ասաց Ռասմուսենը։ Այդ նույն օրն իսլամիստները պայթեցրին ՄԱԿ ներկայացուցչության գրասենյակը Նիգերիայի մայրաքաղաք Աբուջայում։ Ահաբեկչական գործողությունն իրականացվեց մահապարտի կողմից, որը պայթուցիկով բեռնված ավտոմեքենայով սլացավ դեպի շենքի գլխավոր մուտքը։ Ահաբեկչության զոհ դարձավ, ճշտված տվյալներով, 18 մարդ, մոտ 60 հոգի վիրավորվեց։ Հարձակման պատասխանատվությունը ստանձնեց Բոկո Խաարամ արմատական իսլամիստական շարժումը։ Օգոստոսին իր մասին հիշեցրեց նաեւ բնությունը։ Ընդ որում՝ տարերքը հիմնականում հարվածեց ԱՄՆ-ին։ Օգոստոսի 23-ին Վիրջինիա նահանգում 5,9 մագնիտուդով ուժեղ երկրաշարժ տեղի ունեցավ։ Ստորերկրյա ցնցումների վտանգից խուսափելու համար տարհանվեցին մի քանի շենքերի բնակիչներ Վաշինգտոնում, մարդիկ տարհանվեցին, մասնավորապես Կապիտոլիումից եւ Պենտագոնից։ Հայտնի դարձավ նաեւ, որ երկրաշարժից լրջորեն տուժել էր ԱՄՆ մայրաքաղաքի Սուրբ Պետրոսի եւ Պողոսի մայր տաճարը։ Վիրջինիայի հյուսիսում տեղի ունեցած ստորգետնյա ցնցումն ամենաուժեղներից էր այս տարածաշրջանում դիտարկումների պատմության ողջ ընթացքում։ Երկրաշարժին հաջորդեց «Իրեն» փոթորիկը ԱՄՆ արեւելյան ափին։ Այն սկիզբ էր առել օգոստոսի կեսին, Ատլանտյան օվկիանոսում։ Օգոստոսի 24-ին արդեն այն հասել էր երրորդ կարգի ուժգնության Սաֆիր-Սիմփսոնի սանդղակով, սակայն ԱՄՆ ափերին մոտենալով՝ թուլացել էր` հասնելով առաջին կարգի։ Չնայած դրան, ԱՄՆ նախագահ Բարաք Օբաման, որը փոթորկի պատճառով ընդհատել էր արձակուրդը եւ վերադարձել Վաշինգտոն, համերկրացիներին կոչ արեց անհապաղ էվակուացվել։ Նրա խոսքով՝ «Իրեն» փոթորիկը «պատմական» դառնալու բոլոր նախադրյալներն ունի։ Երկրի իշխանությունները սկսեցին տարհանել Հյուսիսային Կարոլինայի նահանգի մերձափնյա շրջաններից մինչեւ Մասաչուսեթսի բնակչությանը՝ մոտ երկու միլիոն մարդ։ Նյու Յորքում հանվեց ավելի քան 9500 ավիաչվերթ, կանգնեցվեց քաղաքային հասարակական տրանսպորտի ողջ համակարգի, ներառյալ՝ մետրոյի, աշխատանքը։ Այս քաղաքի պատմության մեջ առաջին անգամ բնակիչների հարկադիր տարհանում հայտարարվեց։ Իսկ Մերիլենդ նահանգում փոթորիկը հոսանքազրկեց «Քալվերթ Քլիֆս» ԱԷԿ-ի ռեակտորներից մեկը։ Ամենայն հավանականությամբ, օգոստոսի համաշխարհային իրադարձությունները բացասական ազդեցություն են գործել գիտական շրջանակների ներկայացուցիչների վրա։ Օգոստոսին ամերիկյան գիտնականներն անմխիթարական կանխատեսում արեցին. այլմոլորակայինները կարող են ոչնչացնել մարդկանց՝ փրկելու համար Երկիրը, որը մենք կեղտոտում ենք։ ՆԱՍԱ-ի եւ Փենսիլվանիայի համալսարանի (ԱՄՆ) հետազոտողների կարծիքով՝ եկվորները կարող են նաեւ կանխարգելիչ հարված հասցնել մեր մոլորակին՝ խուսափելու համար տիեզերքում երկրային քաղաքակրթության էքսպանսիայի սպառնալիքից։ Գիտնականները մարդկությանը հորդորում են կրճատել ջերմոցային գազերի արտանետումները, քանի որ դա փոխում է Երկրի մթնոլորտի բաղադրությունը, իսկ այդ գործընթացը կարելի է դիտել տիեզերքից, ինչն իր հերթին կարող է գրավել թշնամական քաղաքակրթության ուշադրությունը։ Բավական հագեցած էին օգոստոսի վերջին օրերը։ Համառոտ անդրադառնանք ամռան վերջի հիմնական քաղաքական իրադարձություններին. * Սիրիայի նախագահ Բաշար Ասադը չեղյալ հայտարարեց գրաքննությունը՝ երկրում զանգվածային լրատվամիջոցների գործունեությանը վերաբերող դեկրետ հրատարակելով։ Փաստաթղթում ասվում է, որ ԶԼՄ-ներն «անկախ են եւ սահմանադրության ու օրենքի շրջանակներում ազատ իրականացնում են իրենց գործունեությունը»։ Միեւնույն ժամանակ, դեկրետում ասվում է, որ լրագրողները պետք է պատասխանատվությամբ վերաբերվեն իրենց հրապարակումներին, ճշգրիտ եւ օբյեկտիվ տեղեկատվություն հաղորդեն, ստանան եւ օգտագործեն տեղեկություններ՝ օրենքին համապատասխան։ * Թուրքիայի կառավարությունը որոշում ընդունեց կրոնական փոքրամասնությունների համայնքներից առգրավված սեփականությունը վերադարձնելու մասին։ Վերադարձվելու է հույներից, հայերից եւ հրեաներից 1936-ից վերցված սեփականությունը։ Քրիստոնեական եւ հուդայական կազմակերպություններին վերադարձվելիք սեփականության ցանկում են հայտնվել նախկին վանքերը, հիվանդանոցների եւ դպրոցների շենքերը, գերեզմանատները։ * Ռուսաստանի նախագահ Դմիտրի Մեդվեդեւը կողմնորոշվել է խորհրդարանական ընտրությունների անցկացման օրվա հարցում։ Օգոստոսի 29-ին նախագահի ստորագրած հրամանագրի տեքստի համաձայն՝ վեցերորդ գումարման Պետական դումայի պատգամավորների ընտրությունների քվեարկությունը տեղի կունենա 2011թ. դեկտեմբերի 4-ին։ Հրամանագիրը փաստորեն տվեց նախընտրական քարոզարշավի մեկնարկը։ * Եմենի ընդդիմությունը եւ նախագահը պայմանավորվել են առաջիկա երեք ամիսներին ընտրություններ անցկացնելու շուրջ։ * Լիբիական ապստամբները շարունակում են փնտրել գնդապետ Քադաֆիին։ Առայժմ դա նրանց չի հաջողվում։ Այնուամենայնիվ, Լիբիայի նոր տերերը հայտարարել են, որ Լիբիայի արդեն նախկին ղեկավարին բռնելու դեպքում նրան կդատեն բաց դատավարությամբ՝ մարդկության դեմ գործած հանցագործությունների համար, իսկ հետո կգնդակահարեն։ * Ղրղզստանի վարչապետ, հոկտեմբերի վերջին սպասվող նախագահական ընտրությունների հավանական թեկնածու Ալմազբեկ Աթաբաեւը հայտարարել է, որ ԱՄՆ-ը մինչեւ 2014թ. ցրելու է Մանասում գտնվող իր ռազմակայանը։ Այսպիսին էր ամառը համաշխարհային քաղաքականության մեջ՝ հարուստ իրադարձություններով եւ շոգ։ Առջեւում աշունն է, սակայն այն եւս, ամենայն հավանականությամբ, խոստանում է պակաս թեժ չլինել... Միխայիլ ՀԱՐՈՒԹՅՈՒՆՅԱՆ


text: Հանցագործ աշխարհում հայտնի «Քանաքեռցի Տույը» հունվարի 10-ից մեկնել է արտասահման, երբ նրան ազատ էին արձակել ոստիկանության քրեական հետախուզության գլխավոր վարչությունից 2017.02.11 18:52131669 դիտում Այսօր «Ժամանակ» օրաթերթը տեղեկություն է տարածել, որ Ավանում կրքերը թեժացել են, ինչի արդյունքում «Քանաքեռցի Տույը» ապտակել է ԴԱՀԿ նախկին ղեկավար Միհրան Պողոսյանին։ Shamshyan.com-ը այս տարվա հունվարի 9-ին տեղեկություն էր հրապարակել, որ հանցագործ աշխարհում հայտնի «Քանաքեռցի Տույը» իր շքախմբով «հյուրընկալվել էր» ոստիկանության քրեական հետախուզության գլխավոր վարչությունում։ Մի քանի ժամ այնտեղ մնալուց հետո «Տույը» ազատ էր արձակվել, իսկ հաջորդ օրը նա մեկնել էր Հայաստանից, ինչը ապացուցվում է Զվարթնոց օդանավակայանից մեկնմամբ եւ մինչ այսօր «Քանաքեռցի Տույը» գտնվում է արտասահմանում։ Հետեւաբար «Քանաքեռցի Տույը» առնվազն պետք է Ալադինի կախարդական գորգը ունենար, կամ շշի մեջ պատսպարվող Ջինը լիներ, որ հայտնվեր Երեւանում եւ հանդիպեր ԴԱՀԿ նախկին պետ Մ. Պողոսյանին։ Ինչպես ավելի վաղ հայտնել էինք, հանցագործ աշխարհում հայտնի «Քանաքեռցի Տույ» մականվամբ Արթուր Ղազարյանը իր շքախմբով կրկին հայտնվել էր ոստիկանության ուշադրության կենտրոնում: Ինչպես հայտնել էր ֆոտոլրագրող Գագիկ Շամշյանը, հունվարի 9-ին, կեսօրին Տույը եւ նրան ուղեկցող 3 ավտոմեքենաներ, որոնք եղել էին BMW մակնիշի՝ խախտելով ճանապարհային երթեւեկության կանոնները՝ հայտնվել էին ոստիկանության ուշադրության կենտրոնում: Հաշված րոպեների ընթացքում «Տույը» իր թիկնապահներով հյուրընկալվել էր ոստիկանության քրեական հետախուզության գլխավոր վարչությունում: ՀՀ ոստիկանությունը զգուշացրել էր, որ ոչ ոք արտոնյալ չէ եւ չպետք է փորձեն մի քանի ավտոմեքենաներով ճանապարհային երթեւեկության կանոնները խախտելով՝ թրեւ գան հանրապետությունում, հակառակ դեպքում՝ անկախ օրինախախտի զբաղեցրած դիրքից ու պաշտոնից, իր շրջապատում հայտնի լինելուց, միեւնույն է՝ հայտնվելու են համապատասխան վայրում: Ֆոտոլրագրողի տեղեկություններով՝ «Քանաքեռցի Տույը» եղել էր BMW 7-րդ դասի ավտոմեքենայով, իսկ ուղեկցողները եղել էին BMW X5 եւ BMW X6 ավտոմեքենաներով


text: 2017.06.06 16:393444 դիտում Գերմանիայի եւ Թուրքիայի միջեւ հարաբերությունների կարգավորման գործընթացը արագ չի իրականացվի, հայտարարել է Գերմանիայի ԱԳ նախարար Զիգմար Գաբրիելը։ «Թող ոչ ոք այդ հարցում պատրանքներ չտածի, ինչ-որ բան հաստատ պետք է փոխվի»,- Deutschlandfunk-ին տված հարցազրույցում ասել է Գաբրիելը՝ մեկնաբանելով երկու պետությունների միջեւ ստեղծված լարված հարաբերությունները։ Վերջինիս խոսքով՝ Գերմանիան եւ Թուրքիան տարբեր պատկերացումներ ունեն իրավական պետության մասին։ «Թուրքիան ուզում է, որպեսզի մենք արտահանձնենք նրանց, ովքեր Գերմանիայում ապաստան են խնդրել։ Մենք դա անել չենք կարող, իսկ «Ինջիրլիք» ավիաբազայից մեր զորքի դուրսբերումը միայն ստեղծված բարդ իրավիճակում գործընթացի մի փոքրիկ մաս է կազմում»,-նշել է նախարարը։ Հիշեցնենք, որ լարվածությունն առաջացել է այն բանից հետո, երբ գերմանացի պատգամավորներին թուրքական իշխանություններն արգելեցին այցելել «Ինջիրլիք»։


text: 2017.08.21 09:564008 դիտում ԱՄՆ-ի ռազմածովային ուժերին պատկանող «Ջոն Մաքքեյն» ականակիր նավը բախվել է առեւտրային նավի հետ։ Այդ մասին հայտնում է Reuters գործակալությունը։ Դեպքը տեղի է ունեցել Սինգապուրի ափերի մոտ։ Նշվում է, որ առտրային նավը տեղափոխում էր 12 տոննա վառելիք։ Նավի անձնակազմի անդամներից մեկի խոսքով՝ վառելիքի արտահոսք տեղի չի ունեցել, սակայն բախման հետանքով տուժել է 5 նավաստի, եւս 10 նավաստի անհետ կորած է համարվում։


text: 2017.09.14 16:599015 դիտում Գերմանիայի Քյոլն քաղաքի միջազգային օդանավակայանում ստացված ռումբի մասին ահազանգից հետո «Թուրքական ավիաուղիներ» ընկերությանը պատկանող օդանավից ուղեւորներին տարանել են։ Այդ մասին հաղորդում է Ria Novosti-ն։ Դաշնային ոստիկանության տվյալներով՝ օդանավում, որը պատրաստվում էր թռչել դեպի Ստամբուլ, եղել է 111 ուղեւոր։ Ահազանգը ստացվել է այն ժամանակ, երբ օդանավը թռիչքուղու վրա է եղել։ Ուղեւորներին հենց թռիչքուղու վրա տարհանել են եւ ավտոբուսներով վերադարձրել օդանավակայանի տերմինալ։ Ոստիկանությունը փնտրում է ռումբը։


text: Գլխավոր » 2012 » Հունվար » 30 » ՏՏ Լրատվական, Տեղեկատվական Տեխնոլոգիաներ Twitter-ը կգործարկի նոր վերլուծական գործիքներ 3DNews ՏՏ Լրատվական - Twitter միկրոբլոգը թողարկելու է մի շարք նոր գործիքներ գալիք ամիսների ընթացքում՝ ներառյալ բարդ վերլուծական գործիքներ (analytics tools)։ Այս մասին հայտնել է միկրոբլոգի լրատվության մենեջեր Էրիկա Անդերսոնը, գրում է ReadWriteWeb-ը։ Ըստ նրա վերլուծական գործիքները կոգնեն հրապարակողներին հետեւել իրենց գրառումների (թվիթների) քանակին Twitter –ում։ Անդերսոնն իր խոսքում նաեւ նշել է, որ նոր գործիքները նման են լինելու վերլուծական այլ ծառայությունների գործիքներին, ինչպիսինն օրինակ SocialFlow-ն է։ Սակայն նա չի նշել, արդյոք այդ նոր գործիքները հնարավորություն կտան հետեւելու Twitter-յան շրջանառվող միտումներին։ Էրիկա Անդերսոնը նշել է նաեւ, որ ընկերությունը աշխատում է բլոգ ստեղծելու մասին, որը պատմելու է, թե ինչպես են տարբեր մարդիկ օգտագործում Twitter –ը։ Twitter-ը սոցիալական միկրոբլոգային հարթակ է, որը ստեղծվել է 2006 թվականին։ Այն թույլ է տալիս կատարել կարճ գրառումներ մինչեւ 140 սիմվոլ, կցել լինքեր եւ նկարներ։ Twitter-ն ունի մոտ 200 միլիոն ակտիվ օգտագործողներ ողջ աշխարհում։ Հավանել նորությունը «+10» - հավանությունների քանակ Դիտումներ: 352 | Ավելացրել է: 3DNewscomm | Հայտնի տեգեր: |Ընդհանուր Մեկնաբանությունները: 0|


text: 2013 թվականի նոյեմբերի 22-ին T.I.-ը հայտարարում է որ իր թվով իներորդ ստուդիական ալբոմը թողարկելու համար նա ստորագրել է պայմանագիր Columbia Records լեյբլի հետ։[2] Ի սկզբանե նրա ալբոմը պետք է թողարկվեր «Trouble Man II: He Who Wears the Crown» անվանումով, որը նրա 2012 թվականին թողարկված ալբոմի շարունակություններ էր, սակայն ալբոմի գործադիր պրոդյուսեր Ֆարել Վիլյամսի հետ քննարկելուց հետո նա փոխում է իր միտքը։ 2013 թվականի դեկտեմբերի 16-ին հայտնի է դառնում, որ T.I.-ը իր իններորդ ալբոմը անվանելու է «Paperwork: The Motion Picture» (ավելի ուշ փոխվում է պարզապես «Paperwork»)։[3] 2014 թվականի հունիսի 17-ին T.I.-ը թողարկում է իր «Paperwork» ալբոմի գլխավոր սինգլը՝ «No Mediocre» երգը, համագործակցությամբ ավստրալացի ռեփեր Իգի Ազալիայի հետ։ Նրանք իրար հետ նախկինում թողարկել էին «Change Your Life» (2013) եւ «Murda Biznes» (2012) երգերը, որոնց համար նաեւ նկարահանվել էր տեսահոլովակ։ Երգի տեսահոլովակը նկարահանվել է Director X-ի կողմից 2014 թվականի մայիսին Ռիո դե Ժանեյրոյում, Բրազիլիա։ Տեսահոլովակի պրեմիերան կայացել է հաջորդ ամսում՝ հունիսի 17-ին MTV-ի եւ VH1-ի եթերում, իսկ այնուհետեւ այն տեղադրվել է T.I.-ի VEVO էջում։[4][5]Օգոստոս 18-ին տեսահոլովակի նկարահանման ընթացքի տեսանյութը տեղադրվել է նրա VEVO էջում։


text: Ազգային անվտանգության ծառայության նախկին փոխնախարար, 2008թ. ընդդիմադիր գործունեության համար կալանավորված Գուրգեն Եղիազարյանից հետաքրքրվեցինք, թե ինչպես է գնահատում ԱԱԾ նախկին ղեկավար, այսօր կյանքից հեռացած Գորիկ Հակոբյանի գործունեությունը։ «Հանգուցյալների մասին ասում են կա՛մ լավը, կա՛մ ոչինչ։ Ես կնախընտրեմ ոչինչը, որովհետեւ լավն ասել չեմ կարող, վատն ասելն արդեն անիմաստ է»,- ասաց Գուրգեն Եղիազարյանը։ Նկատեցինք, որ ԱԱԾ նախկին ղեկավարի գործունեությանը պետք է գնահատական տալ, ինչպես տարբեր ժամանակներում տարբեր իշխանավորների, ռեժիմներին սպասարկող գործիչներին են գնահատակններ տրվել, որպեսզի սերունդները ճիշտ պատկերացում կազմեն նրանց մասին։ «Ես նրա մասին կենդանության օրոք մամուլով ասել եմ այն ամենն, ինչ ոչ ոք չի ասել։ Իսկ սերունդներին այնքան նյութ եմ թողել նրա մասին, թե ինչեր է արել»,- ասաց Գուրգեն Եղիազարյանը՝ հավելելով, որ ավելացնելու ոչինչ չունի։ Հիշեցնենք, որ ամիսներ առաջ «Հայելի» ակումբում Գուրգեն Եղիազարյանը Գորիկ Հակոբյանի մասին ասել էր, որ նրան քաջ առողջություն է ցանկանում, որպեսզի տեսնի բանտախցում։ Իսկ Գորիկ Հակոբյանի անփառունակ գործունեությանն այսօր սոցիալական ցանցերում հիշել եւ անդրադարձել են քաղաքական գործիչներ, ընդդիմադիր գործունեությամբ աչքի ընկած քաղաքացիներ, քաղաքացիական ակտիվիստներ, տարբեր օգտատերեր։ Մարդիկ հիշում են, թե նա ինչպես էր գաղտնալսում ընդդիմադիրներին, շինծու գործեր սարքում նրանց նկատմամբ, հալածում ընդդիմադիր գործունեության համար։ Գորիկ Հակոբյանի գործունեությանը մենք անդրադարձել էինք նաեւ մեկ տարի առաջ, «Հայաստանի երրորդ հանրապետության ազգային անվտանգության նախարարները» հոդվածում։ «2004թ. մինչեւ 2016թ. ԱԱԾ տնօրենը Գորիկ Հակոբյանն էր։ Նա եղել է ՀԽՍՀ ՊԱԿ-ի օպերլիազոր, իր կարիերան շարունակել է նաեւ անկախ Հայաստանում, ՀՀ Ազգային անվտանգության ծառայությունում։ Նա 2016թ. փետրվարին պաշտոնից ազատվել է պաշտոնավարման առավելագույն տարիքը լրանալու պատճառով։ Գորիկ Հակոբյանի պաշտոնավարման շրջանը հիշվում է ընդդիմադիր գործիչների նկատմամբ իրականացրած քաղաքական հետապնդումներով, գաղտնալսումներով, ԱԱԾ-ն որպես ընդդիմադիրների «որս» կազմակերպող կառույց ծառայեցնելով։ Նույնիսկ 2008թ. փետրվարյան հանրահավաքներից մեկի ժամանակ ՀՀ առաջին նախագահ, ընդդիմության թեկնածու Լեւոն Տեր-Պետրոսյանը հայտարարեց, որ Գորիկ Հակոբյանը գաղտնալսում է իր տասնամյա թոռան բջջային հեռախոսը»,- նշել էինք հոդվածում։